Kumpulan pertama pekerja Bangladesh tiba di Malaysia

KUALA LUMPUR, 9 Ogos - Malaysia mula menerima kemasukan kumpulan pertama pekerja warga Bangladesh secara berperingkat bermula hari ini.Ketibaan mereka disambut oleh Pesuruhjaya Tinggi Bangladesh di Malaysia dan kumpulan pekerja tersebut akan bekerja untuk sektor pembuatan dalam negara.Menteri Sumber Manusia, Datuk Seri M. Saravanan dalam satu kenyataan menyatakan kemasukan tersebut susulan Memorandum Persefahaman (MOU) Mengenai Penggajian Pekerja Warga Bangladesh yang telah ditandatangani oleh kedua-dua negara pada 19 Disember tahun lalu.

Dalam pada itu, Suruhanjaya Tinggi Bangladesh juga telah mengesahkan menerima permohonan daripada 80 majikan tempatan melibatkan 6,000 warga Bangladesh bagi tujuan pekerjaan.Justeru, bagi majikan yang telah membuat bayaran levi kepada Jabatan Imigresen Malaysia serta bercadang untuk mengambil pekerja warga Bangladesh, permohonan pengesahan dan dokumentasi boleh diajukan ke Suruhanjaya Tinggi Bangladesh di Malaysia.


Malaysia dan Indonesia sepakat kukuhkan kerjasama pertahanan

(Malaysia dan Indonesia menandatangani memorandum persefahaman (MoU) bagi mengukuhkan kerjasama pertahanan merangkumi lima skop utama)

KUALA LUMPUR, 9 Ogos - Malaysia dan Indonesia telah menandatangani memorandum persefahaman (MoU) bagi mengukuhkan kerjasama pertahanan, yang merangkumi lima skop utama.MoU itu membabitkan perkongsian maklumat mengenai isu pertahanan, kerjasama antara kedua-dua angkatan tentera di pelbagai peringkat termasuk pertukaran pegawai, latihan ketenteraan dan pendidikan.Dalam satu kenyataan, Menteri Kanan Pertahanan, Datuk Seri Hishammuddin Tun Hussein berkata Mesyuarat Jawatankuasa Sempadan Am ke-42 antara Malaysia dan Indonesia berjaya mencapai kesepakatan dalam keselamatan dan pertahanan di sempadan termasuk mempercepatkan penugasan Angkatan Tentera Malaysia dan Tentera Nasional Indonesia di Pos Gabungan Bersama (GABMA) melibatkan 14 pos di kedua-dua negara.Selain sepakat mengaktifkan semula patrol terkoordinasi darat, laut dan udara yang telah tertangguh disebabkan COVID-19, serta mewujudkan kerjasama keselamatan siber.

(Menteri Kanan Pertahanan, Datuk Seri Hishammuddin Tun Hussein dan Menteri Pertahanan Indonesia, Prabowo Subianto mempengerusikan Mesyuarat Jawatankuasa Sempadan Am ke-42 antara Malaysia dan Indonesia)

Terdahulu, Hishammuddin dan Menteri Pertahanan Indonesia, Prabowo Subianto mempengerusikan tersebut di Wisma Perwira, di sini.Kedua-dua negara turut bersetuju mengadakan latihan Gabungan Bersama Malaysia-Indonesia Darat Samudera Angkasa (LATGABMA MALINDO DARSASA) yang melibatkan ketiga-tiga cabang perkhidmatan yang akan dilaksanakan semula pada 2023 dengan memberi tumpuan kepada anti keganasan.Kerajaan persekutuan juga akan memberi fokus sepenuhnya untuk meningkatkan pertahanan di sempadan termasuk sempadan Sarawak-Kalimantan dan mengambil kira perancangan Kerajaan Indonesia untuk memindahkan ibu kotanya ke Kalimantan kelak.


JKSM sedang mendraf Garis Panduan Pesalah Muda Jenayah Syariah

(Foto hiasan hukuman sebat di Aceh/REUTERS)

KUALA LUMPUR, 9 Ogos- Hukuman sebat ke atas pesalah muda tidak dinyatakan secara jelas dalam seksyen 125 Akta Prosedur Jenayah Syariah Wilayah Persekutuan 1997.  Bagaimanapun seksyen 128 Akta berkenaan menyebut cara penghukuman ke atas pesalah yang ditakrifkan di bawah umur 16 tahun.  Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, hukuman alternatif yang berbentuk rehabilatif diamalkan di Mahkamah Syariah seperti teguran wajar oleh mahkamah dan juga bon berkelakuan baik, di bawah pengawasan ibu bapa dan penjaga.  "Jadi walaupun tidak disebut pengecualian hukuman sebat secara jelas tapi pihak Hakim Syarie diberi beberapa pilihan untuk mengenakan selain daripada hukuman sebat itu dengan hukuman berbentuk pemulihan, teguran, dan juga rehabilatif yang sesuai dengan keperluan kanak -kanak dan ini yang kebanykaannya di amalkan hakim hakim mahkamah syariah,"katanya. Bagaimanapun menurutnya, Jabatan Kehakiman Syariah Malaysia sedang mendraf Garis Panduan Pesalah Muda Jenayah Syariah.  Ia bagi memastikan kebajikan pesalah-pesalah muda jenayah Syariah diberi perhatian sewajarnya ketika proses tangkapan, siasatan, pendakwaan dan setelah hukuman dijatuhkan.  Garis panduan ini akan diedarkan kepada mahkamah-mahkamah Syariah negeri untuk dikuatkuasakan melalui Arahan Amalan yang dikeluarkan oleh Ketua Hakim Syarie Negeri-Negeri.  Beliau menjawab soalan Senator Fadhlina Datuk Sidek.

(Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary)


RUU Larangan Tukar Parti tidak terpakai kepada Ahli Dewan Negara

KUALA LUMPUR, 9 Ogos- Peruntukan larangan bertukar parti melalui Rang Undang-Undang Perlembagaan (RUU) (Pindaan) (No. 3) 2022 tidak terpakai kepada Ahli Dewan Negara.Perdana Menteri, Datuk Seri ISmail Sabri Yaakob ketika membentangkan RUU itu di Dewan Negara berkata, perkara itu dipersetujui oleh Jawatankuasa Pilihan Khas setelah mempertimbangkan beberapa pandangan.“Ini kerana Ahli Dewan Negara dibahagikan kepada dua kategori iaitu Ahli Dewan Negara yang dilantik oleh Yang di-Pertuan Agong dan Ahli Dewan Negara yang dipilih oleh Negeri berdasarkan keahlian sebagai Ahli Dewan Undangan Negeri (ADUN) yang mewakili parti politik masing-masing.Oleh yang demikian, peruntukan larangan bertukar parti pada peringkat ini tidak terpakai ke atas Ahli Dewan Negara mengambil kira beberapa aspek penting isu perundangan ini di peringkat negeri selain memerlukan perundingan dan perkenan daripada Yang di-Pertuan Agong untuk Ahli Dewan Negara yang dilantik oleh Yang di-Pertuan Agong,” katanya.

Tambah beliau, Ahli Dewan Negara dan semua pihak yang berkepentingan sewajarnya diperjelaskan melalui sesi libat urus terlebih dahulu sebelum pindaan perlembagaan berkaitan pindah parti yang melibatkan Ahli Dewan Negara.


COVID-19 punca proses tuntutan subsidi lewat

KUALA LUMPUR, 9 Ogos- Proses tuntutan subsidi mengalami masalah kelewatan berikutan penularan wabak COVID-19 di negara. Jelas Datuk Dr Nik Zawawi Salleh, Timbalan Menteri Pertanian dan Industri Makanan II, negara juga mengalami kesukaran mendapatkan bekalan baja dari negara luar. "Berkenaan dengan subsidi yang dibiayai oleh kerajaan yang begitu banyak, mengalami masalah kelewatan baru-baru ini berpunca dari COVID-19."Bekalan baja terputus ekoran input baja, itu pun kerajaan ambil inisiatif yang amat pantas iaitu baja organik dan juga racun oragnik kepada para petani negara kita," katanya.Tambah beliau lagi, pengurusan tuntutan sudah kembali pulih ketika ini dan tiada lagi wujudnya permasalahan dalam tuntutan berkenaan. Datuk Dr Nik Zawawi menjawab pertanyaan Senator Khairil Nizam Khirudin.

(Timbalan Menteri Pertanian dan Industri Makanan II, Datuk Dr Nik Zawawi Salleh)


Hasanah dilepas dan bebas tuduhan pecah amanah lebih RM50 juta

KUALA LUMPUR, 9 Ogos- Mahkamah Tinggi hari ini melepas dan membebaskan Bekas Ketua Pengarah Organisasi Perisikan Luar Malaysia (MEIO), Datuk Hasanah Ab. Hamid daripada pertuduhan pecah amanah wang harta kerajaan berjumlah US$12.1 juta (RM50.4 juta).  Pesuruhjaya Kehakiman, Roz Mawar Rozain membuat keputusan itu selepas mendapati adalah tidak adil membiarkan pertuduhan terhadap Datuk Hasanah tergantung.  Pada April tahun lalu, beliau dilepas tanpa dibebaskan dari pertuduhan terbabit selepas pendakwaan memaklumkan terdapat penemuan baharu berkaitan kes berkenaan.  Susulan keputusan Mahkamah Tinggi, Datuk Hasanah tidak boleh didakwa atas pertuduhan sama.  Pada 25 Oktober 2018, Datuk Hasanah mengaku tidak bersalah atas tuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri telah melakukan pecah amanah wang berjumlah US$12.1 juta (RM50.4juta) milik kerajaan Malaysia.  Beliau didakwa melakukan perbuatan tersebut di pejabat Ketua Pengarah, Bahagian Penyelidikan JPM, Kompleks JPM, Putrajaya di antara 30 April dan 9 Mei 2018.  Pertuduhan mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebat serta denda.

(Datuk Hasanah Ab. Hamid ketika keluar daripada bilik mahkamah)


PM minta rakyat waspada, elak jadi mangsa godam, penipuan

KUALA LUMPUR, 9 Ogos- Perdana Menteri, Datuk Seri Ismail Sabri Yaakob meminta orang ramai supaya berhati-hati dengan aktiviti penggodaman akaun telegram yang disalahgunakan oleh sindiket penipuan.Beliau meminta masyarakat supaya segera membuat laporan kepada Suruhanjaya Komunikasi dan Multimedia Malaysia (MCMC) jika berlaku kegiatan tersebut."Kita di peringkat pengguna ini pun kena berwaspada juga, kena berhati-hati, banyak cara untuk kita terjebak dalam apa yang mereka lakukan ini.Jadi kepada para pengguna seperti saya dan lain-lain, jangan terpengaruh dengan apa-apa yang kita terima dan keduanya kita terus lapor kepada MCMC supaya tindakan segera dapat diambil," katanya kepada RTM di Parlimen.

(Datuk Seri Ismail Sabri Yaakob, Perdana Menteri)

Sementara itu, beliau turut meminta MCMC supaya meningkatkan kawalan dalam membanteras aktiviti penggodaman dan sindiket penipuan.Semalam, akaun telegram peribadi Datuk Seri Ismail Sabri digodam dan perkara tersebut dimaklumkan menerusi ciapan di Twitter beliau.Susulan itu, Perdana Menteri meminta mereka yang menerima mesej daripada akaun berkenaan supaya mengabaikannya dan membuat laporan kepada pihak berkuasa.Perkara sama turut berlaku kepada telegram beberapa ahli parlimen termasuk Menteri di Jabatan Perdana Menteri (Parlimen dan Undang-undang), Datuk Seri Dr. Wan Junaidi Tuanku Jaafar.


Op Kutip: 175 PATI ditahan atas pelbagai kesalahan

KAJANG, 9 Ogos- 175 pendatang asing tanpa izin (PATI) daripada 425 warganegara asing yang diperiksa Jabatan Imigresen (JIM) ditahan dalam Operasi Kutip (Op Kutip) tengah malam tadi.Ketua Pengarah Imigresen, Datuk Seri Khairul Dzaimee Daud berkata, mereka yang ditahan telah melakukan pelbagai kesalahan, antaranya tiada dokumen perjalanan yang sah dan pas lawatan tamat tempoh.Jelas beliau, operasi yang dilakukan di Jalan Reko itu bermula pada pukul 12.00 tengah malam disertai 165 pegawai dan anggota JIM."Tangkapan yang dibuat juga termasuk mereka yang memegang surat 'silent seeker' daripada Myanmar terdiri daripada etnik Shan dan terdapat juga daripada surat ini yang telah tamat tempoh.Mereka ini sudah mempunyai keluarga di sini jadi ia menunjukkan Suruhanjaya Tinggi Pertubuhan Bangsa Bersatu untuk Pelarian (UNHCR) bukan sahaja memberi taraf pelarian ataupun kad-kad UNHCR kepada Rohingya, tetapi juga kepada pelbagai etnik lain dari Myanmar," katanya selepas menyertai Op Kutip di sini.

(Datuk Seri Khairul Dzaimee Daud, Ketua Pengarah Imigresen)

Tambah beliau, serbuan turut menemui sebuah kediaman yang dijadikan pusat judi haram dalam talian.Operasi berakhir pukul 3.00 pagi.


Insentif Sinaran Merdeka inisiatif TNB semarak Hari Kebangsaan

KUALA LUMPUR, 9 Ogos- Tenaga Nasional Berhad (TNB) menawarkan Insentif Sinaran Merdeka sempena sambutan Hari Kebangsaan ke-65.Ia bagi menggalakkan pelanggan komersial menerangi bangunan dan kawasan persekitaran, sekaligus menyokong usaha kerajaan dan pihak berkuasa tempatan menyemarakkan sambutan berkenaan.Insentif Sinaran Merdeka ditawarkan bagi tempoh dua bulan bermula dari 1 Ogos hingga 30 September depan.Menerusi insentif itu, peningkatan penggunaan elektrik yang melebihi purata tiga bulan, iaitu Mei, Jun dan Julai 2022 akan dikenakan kadar tarif lebih rendahsebanyak 20.8 sen per kilowatt jam.

Manfaat insentif khas akan dimasukkan ke dalam bil bulan Oktober 2022 dan akan dipaparkan sebagai Diskaun Karnival.Pelanggan boleh memohon secara dalam talian melalui portal myTNB atau di Kedai Tenaga berdekatan.Tempoh permohonan berakhir 15 September ini.Insentif tahunan ini ditawarkan sejak tahun 2000 kepada semua pelanggan di bawah tarifperdagangan.Tahun lalu, TNB menerima 3,096 permohonan bagi Insentif Sinaran Merdeka dan daripada jumlah itu 1,910 pelanggan layak menikmati insentif tersebut.


Waktu bekerja 45 jam seminggu berkuat kuasa 1 September 2022

KUALA LUMPUR, 9 Ogos- Pindaan Akta Kerja 1955 yang telah diluluskan di Parlimen pada 29 Mac 2022 akan dikuatkuasakan pada 1 September 2022.  Ia antara lain menggariskan, pindaan berhubung pengurangan dan fleksibiliti waktu bekerja.  Antara pindaan yang telah diluluskan termasuk mengurangkan waktu bekerja mingguan daripada 48 jam kepada 45 jam.  Timbalan Menteri Sumber Manusia Datuk Awang Hashim berkata, pengurangan ini selaras dengan konvesyen Pertubuhan Buruh Antarabangsa, untuk meningkatkan produktiviti buruh dan memelihara kebajikan pekerja serta keluarga.  "Akta ini juga memperkenalkan seksyen baharu mengenai aturan kerja fleksibel untuk membolehkan pekerja memohon kepada majikan untuk melaksanakan pekerjaan mengikut kesesuaian waktu kerja, hari bekerja atau tempat kerja termasuk bekerja dari rumah bagi situasi-situasi mendesak seperti pandemik COVID-19. "Dengan pindaan ini, majikan boleh membuat aturan jumlah hari bekerja mengikut kesesuaian operasi syarikat masing-masing dengan memastikan jumlah waktu yang ditetapkan," katanya. Beliau menjawab soalan senator Md. Nasir Hashim berkenaan pendirian Kerajaan mengenai empat hari bekerja dalam tempoh seminggu terutamanya dalam sektor swasta.

(Timbalan Menteri Sumber Manusia Datuk Awang Hashim)


KPDNHEP komited ambil tindakan tegas kes seleweng minyak masak bersubsidi

KUALA LUMPUR, 9 Ogos- Sehingga kini, Kementerian Perdagangan Dalam Negeri dan hal Ehwal Pengguna, KPDNHEP telah mengadakan pemantauan di 278 syarikat pembungkusan semula minyak masak subsidi. Daripada pemantauan tersebut, 15 syarikat telah gantung lesen kerana didakwa terbabit menyeleweng bekalan minyak masak bersubsidi. Jelas Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid, 24 kes yang berkaitan juga telah dibawa ke Mahkamah untuk tindakan selanjutnya. "Kita rasa agak terkilan apabila kita dapat maklumat bahawa minyak ini berada di luar negara, penduduk luar negara dapat membeli minyak ini dengan mewah. "Tetapi rakyat di Malaysia dihadkan tiga saja, jadi ini satu benda yang cukup mengecewakan kita, tindaan tegas kita akan ambil untuk mereka yang tidak bertanggungjawab," katanya.Beliau menjawab soalan tambahan Senator Balasubramaniam Nachiappan. Pada masa sama, Datuk Rosol turut menekankan kerjasama dengan semua agensi dilakukan bagi membendung penyeludupan minyak subsidi ke luar negara.

(Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid)


Peningkatan OPR tidak beri kesan ketara kepada B40

KUALA LUMPUR, 9 Ogos- Peningkatan Kadar Dasar Semalaman, OPR tidak memberi kesan ketara kepada golongan B40.  Ini kerana, satu pertiga pinjaman kelompok itu adalah pada kadar tetap dan selebihnya merupakan pembiayaan peribadi dan pinjaman pembelian kenderaan. "Mengenai kesannya terhadap rakyat, Bank Negara BNM berpandangan bahawa kenaikan kadar OPR secara beransur-ansur tidak akan memberi kesan yang ketara, khususnya kepada golongan B40."Ini adalah kerana satu pertiga pinjaman oleh golongan B40 adalah pada kadar tetap, kebanyakannya adalah untuk pinjaman pembelian kereta dan pembiayaan peribadi.Kerajaan menerusi BNM juga ingin menekankan bahawa pelbagai program bantuan masih tersedia untuk golongan peminjam mudah terjejas," kata Timbalan Menteri Kewangan 1, Datuk Mohd Shahar Abdullah. Turut ditawarkan, kemudahan di bawah Dana BNM untuk PKS, bantuan bayaran balik pinjaman secara bersasar oleh bank, serta khidmat nasihat di bawah pelbagai program Agensi Kaunseling dan Pengurusan Kredit, AKPK.  Sejak Mei, Kadar OPR dinaikkan secara beransur-ansur menerusi kenaikan 25 mata asas.  Kadar OPR terkini adalah 2.25 peratus.  Datuk Mohd Shahar menjawab soalan Senator Aziz Ariffin.

(Timbalan Menteri Kewangan I, Datuk Mohd Shahar Abdullah)


Enam federasi koperasi ditubuh, perkasa gerakan koperasi

KUALA LUMPUR, 9 Ogos- Enam buah federasi koperasi terdiri daripada gabungan semua koperasi yang menjalankan aktiviti di bawah setiap sektor ekonomi ditubuhkan bagi memperkasa gerakan koperasi.Susulan itu, Menteri Pembangunan Usahawan dan Koperasi, Tan Sri Noh Omar berkata, kerajaan telah bersetuju supaya federasi koperasi perladangan diberi kemudahan untuk memohon pengambilan pekerja asing."Federasi pemborongan dan peruncitan melaksanakan Program Pemerkasaan Rantaian Bekalan Koperasi (SCOPE) sebagai usaha untuk memastikan bekalan barangan keperluan pengguna dapat dibekalkan secara konsisten dengan harga yang lebih murah.Federasi koperasi pertanian dan industri asas tani diperuntukkan sebanyak RM100 juta di bawah Tabung Modal Pusingan SKM bagi membantu koperasi mengembangkan industri agromakanan," katanya ketika menjawab pertanyaan Senator Datuk Juhanis Abd Aziz.

(Tan Sri Noh Omar, Menteri Pembangunan Usahawan dan Koperasi)

Jelas Tan Sri Noh, sehingga 31 Disember 2021, terdapat sebanyak 14,834 koperasi didaftarkan dengan keanggotaan seramai 7.08 juta ahli.Jumlah modal syer atau yuran koperasi mencatatkan RM16.54 bilion dan jumlah aset koperasi pula mencecah RM154.98 bilion.Pada masa sama, sumbangan perolehan koperasi kepada pendapatan negara berjumlah RM37.89 bilion.


63,296 penduduk PPR, PA terima manfaat subsidi bersasar ayam dan telur ayam

KUALA LUMPUR, 9 Ogos- Seramai 63,296 penduduk Program Perumahan Rakyat (PPR) dan Perumahan Awam (PA) di Kuala Lumpur telah menerima manfaat menerusi program subsidi bersasar bagi pembelian ayam dan telur ayam setakat 5 Ogos lalu.Menteri Wilayah Persekutuan, Datuk Seri Dr. Shahidan Kassim berkata, kerajaan membelanjakan sebanyak RM221,536 melalui inisiatif berkenaan bagi membantu meringankan beban penduduk di 61 lokaliti terbabit."Kementerian Wilayah Persekutuan (KWP) memberikan kadar subsidi bersasar sebanyak RM3.00 bagi pembelian seekor ayam (super) manakala RM0.50 subsidi bagi 10 biji telur ayam. Pemberian subsidi ini akan memanfaatkan seramai 147,000 penduduk yang tinggal di 61 Program PPR dan PA di Kuala Lumpur," katanya ketika menjawab pertanyaan senator Datuk Mohd Hisamudin

(Datuk Seri Dr. Shahidan Kassim, Menteri Wilayah Persekutuan)

Dalam pada itu, KWP turut membelanjakan RM581,000 dalam tempoh sebulan bagi menampung pemberian subsidi menerusi Program Jualan Rakyat MYGrocer@Wilayah.Tambah beliau, mulai 15 Ogos, KWP akan melaksanakan Program Jualan Keluarga Malaysia yang bakal memanfaatkan penduduk di PPR dan PA menerusi jualan murah sebanyak dua kali seminggu.


Perlu bijak susun keutamaan dan agihan sumber terhad meski dihimpit beban perbelanjaan - Raja Perlis

KANGAR, 9 Ogos- Raja Perlis, Tuanku Syed Sirajuddin Putra Jamalullail bertitah, Kerajaan Negeri perlu terus giat menyusun semula strategi dan pelan untuk membangunkan ekonomi negeri dan pada masa yang sama perhatian serius diberikan untuk membantu rakyat yang terkesan.Walaupun himpitan beban perbelanjaan yang terpaksa ditanggung Kerajaan Negeri namun dalam masa sama harus bijak menyusun keutamaan dan pengagihan sumber yang terhad. Keutamaan harus diberikan kepada program dan projek pembangunan yang bersifat berpaksikan rakyat, produktif serta memberikan manfaat terus untuk rakyat sambil mengelakkan pembaziran serta membendung ketirisan.Baginda turut menyeru supaya kerjasama dengan Kerajaan Pusat terus diperkukuhkan dan berterima kasih di atas komitmen Kerajaan Pusat dalam menjayakan agenda pembangunan negeri. Di bawah Rancangan Boleh Pinda Kedua Rancangan Malaysia Kedua Belas, 138 projek dengan peruntukan sebanyak RM412.7 juta telah diluluskan kepada Perlis, manakala peruntukan khas Kementerian Kewangan sebanyak RM20 juta telah diberikan untuk melaksanakan inisiatif pelancongan, jaminan bekalan makanan serta pemeliharaan dan pemuliharaan alam sekitar.Tuanku Syed Sirajuddin turut menegaskan agar semua jabatan dan agensi negeri yang terlibat memastikan pelaksanaan projek-projek tersebut berjalan lancar dan siap dalam tempoh yang ditetapkan serta pelaksanaan semua projek perlu ditadbir dengan cekap, dipantau dan dilaporkan secara berkala bagi memastikan sebarang isu dapat ditangani tanpa berlengah.Baginda bertitah pada Perasmian Penggal Persidangan Kelima dan Mesyuarat Kedua Penggal Persidangan Kelima Dewan Undangan Negeri Ke-14 di Kompleks Dewan Undangan Negeri.Berangkat sama ialah Raja Perempuan Perlis, Tuanku Tengku Fauziah Tengku Abdul Rashid.Turut berangkat, Raja Muda Perlis, Tuanku Syed Faizuddin Putra Jamalullail.Terdahu baginda menerima tabik hormat dari pasukan Perbarisan Kawalan Kehormatan terdiri tiga pegawai dan 102 anggota Pasukan Simpanan Persekutuan.

(Raja Perlis,  Tuanku Syed Sirajuddin Putra Jamalullail menerima tabik hormat dari pasukan Perbarisan Kawalan Kehormatan terdiri tiga pegawai dan 102 anggota Pasukan Simpanan Persekutuan)


Berkesan dalam pengurusan sistem keselamatan, permintaan SHASSIC meningkat

KUALA LUMPUR, 9 Ogos- Program Penilaian Keselamatan dan Kesihatan dalam Pembinaan, SHASSIC, terbukti berkesan dalam pengurusan sistem keselamatan dan kesihatan tapak bina. Menteri Kerja Raya, Datuk Seri Fadillah Yusof berkata, ia dilihat menerusi  permintaan bagi penilaian SHASSIC yang semakin meningkat. "Untuk makluman Ahli Yang Berhormat Senator, sejak SHASSIC dilancarkan pada tahun 2008 didapati permintaan bagi penilaian SHASSIC ini semakin meningkat. Pada tahun 2019 (sebelum Pandemik Covid 19) sebanyak 352 projek telah dinilai berbanding tahun 2016 hanya 112 projek dinilai. Ini menunjukkan peningkatan sebanyak 214%."Sehingga kini CIDB telah menilai 1,414 projek.Pada tahun 2019, 58 projek yang telah dianugerahkan 5 bintang berbanding 48 projek pada tahun 2016. Ini adalah peningkatan sebanyak 21%. Sehingga Disember 2021, 348 projek telah mendapat 5 bintang," katanya.SHASSIC merupakan salah satu program di bawah Lembaga Pembangunan Industri Pembinaan (CIDB). Tujuan SHASSIC dibangunkan adalah untuk membimbing industri di dalam mentadbir keselamatan dan kesihatan pembinaan melalui penilaian yang berterusan. Datuk Seri Fadillah menjawab pertanyaan Senator Nuridah Mohd Salleh.

(Menteri Kerja Raya, Datuk Seri Fadillah Yusof)


PM buat laporan polis akaun Telegram, signal digodam

KUALA LUMPUR, 9 Ogos- Perdana Menteri Datuk Seri Ismail Sabri Yaakob telah membuat laporan kepada Suruhanjaya Komunikasi dan Multimedia Malaysia (SKMM) dan Polis Diraja Malaysia (PDRM) susulan akaun peribadi Telegram dan Signal miliknya digodam pihak tidak bertanggungjawab.Pejabat Perdana Menteri, dalam kenyataan hari ini, memaklumkan akaun itu dipercayai digunakan bagi aktiviti jenayah penipuan dan meminta individu yang menerima mesej daripada akaun tersebut untuk mengabaikannya serta membuat laporan kepada pihak berkuasa.“Individu yang menerima mesej daripada akaun ini diminta mengabaikannya kerana ia adalah mesej palsu daripada individu yang menyamar sebagai Perdana Menteri.“Individu yang telah menjadi mangsa penipuan kewangan dan lain-lain, hendaklah melaporkannya segera kepada PDRM dan SKMM bagi membantu siasatan,” menurut kenyataan itu.- BERNAMA


PDRM umum pertukaran 20 pegawai kanan

KUALA LUMPUR, 8 Ogos- Polis Diraja Malaysia (PDRM) hari ini mengumumkan pertukaran 20 pegawai kanannya berkuat kuasa 12 September ini.Setiausaha PDRM, Datuk Noorsiah Saaduddin dalam kenyataan memaklumkan antaranya ialah Timbalan Pengarah Cawangan Khas E1 Bukit Aman Datuk Baharuddin Ahmad yang akan ditukarkan ke jawatan Timbalan Pengarah Cawangan Khas I Bukit Aman.

Beliau berkata Timbalan Ketua Polis Pahang Datuk Mohd Yusri Hassan Basri pula akan menggantikan Datuk Mior Faridalathrash Wahid yang bersara wajib awal bulan ini sebagai Ketua Polis Perak.“Jawatan Mohd Yusri akan digantikan oleh Komander 69 Komando, Pasukan Gerakan Khas Jabatan Keselamatan Dalam Negeri dan Ketenteraman Awam, Ulu Kinta Perak Datuk Abdul Razak Mohd Yusoff dengan memangku pangkat DCP.“Selain itu Ketua Polis Daerah Subang Jaya ACP Abd Khalid Othman dilantik sebagai Timbalan Ketua Polis Negeri Sembilan dengan memangku pangkat SAC,” menurut kenyataan itu.Noorsiah berkata Ketua Penolong Pengarah Pengurusan (Perjawatan), Bahagian Perkhidmatan/Perjawatan, Jabatan Pengurusan Bukit Aman pula dilantik sebagai Timbalan Pengarah Pengurusan (Perkhidmatan/Perjawatan), Bahagian sama dengan memangku pangkat DCP.“Ketua Penolong Pengarah (Agama dan Kaunseling), Bahagian Agama dan Kaunseling, Jabatan Integriti dan Pematuhan Standard (JIPS) Bukit Aman Datuk Ghazali Daud dilantik sebagai Timbalan Pengarah (Agama dan Kaunseling) JIPS Bukit Aman dengan memangku pangkat DCP,” katanya.Selain itu Noorsiah berkata Ketua Urus Setia KPN (Perundangan) PDRM, Urusetia Pejabat KPN Bukit Aman SAC Ahmad Dzaffir Mohd Yusoff pula dilantik sebagai Komandan Maktab PDRM Kuala Lumpur dengan memangku pangkat DCP.- BERNAMA


PM ucap tahniah kepada beregu wanita negara

KUALA LUMPUR, 8 Ogos - Perdana Menteri, Datuk Seri Ismail Sabri Yaakob mengucapkan tahniah kepada beregu badminton wanita negara, Pearly Tan-M Thinaah yang berjaya merangkul pingat emas pada Sukan Komanwel 2022 di Birmingham, England.Kejayaan menghadiahkan pingat emas ketujuh buat kontinjen Malaysia pada hari terakhir temasya diraih selepas pasangan itu mengalahkan beregu dari England, Chloe Birch-Lauren Smith 21-5, 21-8 pada aksi final di Pusat Pameran Nasional (NEC).

(Beregu badminton wanita negara, Pearly Tan-M Thinaah berjaya merangkul pingat emas pada Sukan Komanwel 2022 di Birmingham, England)

"Pingat emas ketujuh Malaysia! Sasaran enam pingat emas tercapai!" kata Perdana Menteri menerusi catatan di Twitter beliau.Ismail Sabri juga mengucapkan syabas dan tahniah kepada pengurus pasukan, jurulatih, atlet dan seluruh kontinjen Malaysia ke Sukan Komanwel 2022 Birmingham."Syabas @PejaOfPerak @KBSMalaysia @MSNMALAYSIA @BA_Malaysia. Pingat emas ketujuh Malaysia!" katanya menerusi Twitter.Secara keseluruhan, Malaysia meraih tujuh pingat emas, lapan perak dan lapan gangsa sepanjang temasya itu.Setakat ini, Malaysia di kedudukan ke-10 daripada 43 negara.


Batik rekaan Permaisuri Agong dipamer di Pameran Synthesis

KUALA LUMPUR, 8 Ogos - Lebih 40 rekaan batik yang dihasilkan oleh Raja Permaisuri Agong, Tunku Hajah Azizah Aminah Maimunah Iskandariah dipamerkan pada Pameran Synthesis di Galeri Prima, Balai Berita The New Straits Times Press di sini bermula hari ini hingga 18 Sept depan.Menerusi perkongsian di laman Facebook Istana Negara, Raja Permaisuri Agong telah berkenan berangkat menyempurnakan majlis perasmian pameran itu.Turut berangkat Tengku Puteri Raja Tengku Puteri Afzan Aminah Hafidzatullah Binti Al-Sultan Abdullah Ri’ayatuddin Al-Mustafa Billah Shah.Menurut Istana Negara, Galeri Prima adalah galeri seni persendirian pertama mendapat perkenan Raja Permaisuri Agong untuk mempamerkan karya eksklusif baginda iaitu batik cetakan blok yang merupakan antara teknik pembuatan batik tradisional tertua di Malaysia.Baginda turut memperkenan Galeri Prima mempamerkan 12 karya pelukis batik terbaik negara iaitu Ramli Malek di antara tahun 1943 hingga 1982 dan beberapa karya yang dipamer adalah sebahagian daripada koleksi seni persendirian Seri Paduka serta tidak pernah dipamerkan kepada umum sebelum ini.Pameran itu turut menampilkan 42 karya seni 37 artis tempatan terkenal dan baharu seperti Datuk Chuah Thien Teng, Chuah Seow Keng, Yusof Ghani, Abdullah Jones, Fauzin Mustafa, Mastura Abdul Rahman, Zaharin Muhammad serta Raja Azhar Idris.- BERNAMA


Akaun Telegram Saifuddin Abdullah pula digodam

(Menteri Luar, Datuk Seri Saifuddin Abdullah/ BERNAMA)

KUALA LUMPUR, 8 Ogos- Akaun Telegram milik Menteri Luar, Datuk Seri Saifuddin Abdullah malam ini telah digodam oleh pihak tidak bertanggungjawab, beberapa jam selepas perkara sama berlaku terhadap akaun Telegram peribadi Perdana Menteri Datuk Seri Ismail Sabri Yaakob.Saifuddin yang memaklumkan perkara itu menerusi ciapan di Twitter berkata pihak yang menggodam akaunnya telah menyalahgunakan nama dan gambarnya melalui aplikasi itu."Sesiapa yang menerima sebarang mesej daripada Telegram dinasihati abaikannya dan laporkan kepada pihak berkuasa," menurut ciapan itu.Petang tadi, Ismail Sabri memaklumkan bahawa akaun Telegram miliknya telah digodam oleh individu tidak bertanggungjawab dan meminta orang ramai mengabaikan mesej daripada akaun berkenaan.- BERNAMA


RUU Perhutanan Negara (Pindaan) 2022:  Pewartaan hutan simpan kekal perlu dikawal

KUALA LUMPUR, 8 Ogos- Kerajaan persekutuan dan negeri memandang serius kepentingan hutan serta peranan ke atas keseimbangan alam sekitar, bekalan air bersih dan meningkatkan tahap sosio-ekonomi masyarakat. Itu dinyatakan Timbalan Menteri Tenaga dan Sumber Asli, Datuk Ali Biju ketika menggulung Rang Undang-Undang Perhutanan Negara (Pindaan) 2022.Justeru jelasnya, penguatkuasaan perhutanan yang telah diwartakan sebagai hutan simpan kekal perlu dikawal daripada diwarta keluar melalui pindaan seksyen 11, Akta 313. "Namun begitu, RUU ini telah mengambil kira bahawa bidang kuasa pihak berkuasa negeri mengenai tanah dan hutan dibawah butiran dua dan tiga senarai negeri jadual ke-9, Perlembagaan Persekutuan dan Akta 313 merupakan satu undang-undang yang digubal bagi tujuan keseragaman dibawah perkara 76(1)(b) Perlembagaan Persekutuan pemakaian kepada Akta 313 adalah seperti yang diperuntukkan di bawah perkara 76(3) Perlembagaan Persekutuan yang mana kerajaan negeri perlu menerima pakai sebarang peruntukan perundangan yang digubal oleh kerajaan persekutuan sebelum ianya boleh dikuat kuasa di negeri tersebut," katanya.

(Timbalan Menteri Tenaga dan Sumber Asli, Datuk Ali Biju)

Beliau turut memaklumkan tiada sebarang aktiviti perlombongan dibenarkan di tapak rizab biosfera Tasik Chini. "Sebarang permohonan baharu atau penyambungan surat kelulusan skim pengendalian lombong bagi tapak perlombongan dalam kawasan tapak rizab biosfera Tasik Chini juga tidak dipertimbangkan. Ini adalah selaras dengan dasar semasa kementerian iaitu untuk tidak menyokong dan mengeluarkan surat SKSM di atas tanah berstatus hutan simpanan kekal, HSK atau rizab perlindungan dan kawasan yang diwartakan sebagai kawasan sensitif alam sekitar," ujarnya.Pindaan RUU ini juga membolehkan kerangka perundangan perhutanan negara bergerak seiring dengan perkembangan semasa bagi mencapai lima objektif utama.Antaranya memantapkan penguatkuasaan hutan bagi membanteras kegiatan pengambilan hasil hutan tanpa kebenaran serta mengatasi isu kekaburan dan kuasa yang tidak jelas.


RUU AKSEM (pembubaran) 2021: Tidak timbul isu anggota diabaikan

(Timbalan Menteri Dalam Negeri, Datuk Seri Dr. Ismail Mohamed Said)

KUALA LUMPUR, 8 Ogos- Rang Undang-undang Agensi Kawalan Sempadan Malaysia atau AKSEM (Pembubaran) 2021 diluluskan pada sesi perbahasan Dewan Negara hari ini.Ketika sesi penggulungan, Timbalan Menteri Dalam Negeri, Datuk Seri Dr. Ismail Mohamed Said sekali lagi menjelaskan isu mengabaikan anggota AKSEM tidak timbul sama sekali."Apabila kita bubar AKSEM ini kita serah kepada PDRM melalui PGA maka tidak timbul mana-mana pegawai polis atau anggota di bawah PDRM kita abaikan malah AKSEM ini sebenarnya adalah gabungan beberapa agensi lain PDRM, PGA, imigresen, kastam dan ada bantuan agensi KDN, RELA. Sebab itulah apabila dibubarkan pegawai-pegawai kastam diteruskan berkhidmat Jabatan Kastam diserah kembali kastam dan imigresen kepada imigresen," katanya.Tambah Ismail, pemansuhan akta dan pembubaran AKSEM tidak akan mendatangkan kesan negatif kepada operasi penguatkuasaan pengawalan sempadan negara pada masa ini. Ini kerana kesemua fungsi AKSEM telah diserapkan kepada PDRM melalui Pasukan Gerakan Am (PGA).

Manakala punca kuasa yang termaktub di dalam Akta 799 akan diteruskan dan dikuat kuasakan oleh akta-akta sedia ada seperti Akta Polis 1967; Akta Imigresen 1959/63; Akta Kastam 1967; dan lain-lain perundangan yang sedang berkuat kuasa.Fungsi-fungsi jawatankuasa peringkat tertinggi dan jawatankuasa penyelaras yang termaktub di bawah akta ini akan dilaksanakan oleh Jawatankuasa Pemantapan Kawalan Sempadan Negara dan Jawatankuasa Penyelarasan Kawalan Sempadan Negara.Terdahulu menerusi sesi perbahasan, Senator Mohd Apandi Mohamad mencadangkan agar teknologi moden terutama satelit digunakan bagi memantau aktiviti penyeludupan di sempadan.Ini memandangkan keberadaan anggota keselamatan di sempadan masih tidak mampu menghentikan kerancakan aktiviti penyeludupan.

"Dengan pemansuhan ini kerajaan mesti melalui MOSTI atau KDN supaya memberikan pasukan polis lebih canggih mesti guna satelit demi keselamatan dan telekomunikasi satelit yang boleh menjalankan fungsi keselamatan dan komunikasi. Kos tidak begitu tinggi dan dengan satelit ini operasinya 24 jam tanpa henti. Kalau ada dua makanya ada 'backup' jadi boleh distesenkan di mana-mana ibu pejabat polis, Bukit Aman dan sebagainya dan kita boleh tengok terus menerus.Tiada kaedah lain yang terbaik. Kita gunakan drone ada jangka masanya, tidak boleh 24 jam," katanya.Justeru beliau mahu penggunaan satelit diberi perhatian yang serius oleh kerajaan.


PUTRAJAYA, 8 Ogos- Sektor penghantaran makanan atau p-hailing akan diletakkan bawah bidang kuasa Kementerian Pengangkutan (MOT) selepas pindaan undang-undang dibuat.Jelas Menterinya Datuk Seri Wee Ka Siong, sejak 2019 MOT hanya mengurus dan mengawal selia industri e-hailing dan tidak meliputi penunggang penghantaran makanan.

(Sektor penghantaran makanan akan diletak bawah bidang kuasa Kementerian Pengangkutan)

"Pada tahun lalu keputusan telah dibuat dan akhirnya semua telah serah kepada MOT. Setelah keputusan dibuat kita menerima baik pandangan daripada Jemaah Menteri dan sejak itu kita telah memulakan proses penggubalan undang-undang termasuk pindaan terhadap Akta Pengangkutan Jalan 1987."Dan juga Akta Pengangkutan Awam Darat dan juga Akta LPKP. Kalau mahu mengawal selia sektor p-hailing di Malaysia kita perlu membuat pindaan untuk memberi kuasa kepada agensi-agenai bawah MOT untuk melakukan kerja mengawal selia industri p-hailing," kata Wee dalam sidang media selepas mengadakan sesi dialog bersama wakil E-Hailing dan P-Hailing di Kementerian Pengangkutan di sini.Beliau berkata pindaan tesebut dijangka dibentang dalam sidang Parlimen akan datang.

(Datuk Seri Dr Wee Ka Siong bercakap pada sidang media selepas mengadakan sesi dialog bersama wakil E-Hailing dan P-Hailing di Kementerian Pengangkutan/BERNAMA)


677 pusat jagaan kanak-kanak, lebih seribu taska tidak berdaftar

KUALA LUMPUR, 8 Ogos- Sebanyak 677 pusat jagaan kanak-kanak dan 1,329 taska dikenal pasti tidak berdaftar bawah Jabatan Kebajikan Masyarakat (JKM).  Menurut Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff, daripada jumlah tersebut sebanyak 274 pusat jagaan telah diambil tindakan.  "Sejak tahun 2020 hingga kini sebanyak 274 tindakan penguatkuasaan telah diambil bawah Akta Pusat Jagaan 1993 terhadap pusat jagaan yang melanggar peraturan. Setakat ini 39 arahan bertulis telah dikeluarkan kepada 12 pusat jagaan. Sembilan lagi pusat jagaan telah dikompaun, tiga pusat jagaan ditutup, 210 dibatalkan pendaftaran dan satu pusat jagaan didakwa," kata Siti Zailah di Dewan Rakyat.Beliau menjawab soalan Senator Tan Sri Datuk Seri Mohd Radzi. Tambahnya, sebanyak 13 buah Taska tidak berdaftar turut diambil tindakan dengan jumlah kompaun sebanyak RM38,100.  Sehingga kini sebanyak 1,257 pusat jagaan kanak-kanak dan 2,964 taska di seluruh negara telah berdaftar bawah JKM.

(Datuk Siti Zailah ketika menjawab soalan Senator Tan Sri Datuk Seri Mohd Radzi di Dewan Negara)


Operasi SAR kanak-kanak dipercayai lemas ketika mandi di Sungai Sundar diteruskan

LAWAS, 8 Ogos- Operasi mencari dan menyelamat (SAR) seorang kanak-kanak lelaki yang dikhuatiri lemas selepas dilaporkan hilang dibawa arus dalam kejadian petang semalam memasuki hari kedua, hari ini. Ketua Jabatan Bomba dan Penyelamat Malaysia, Zon 7 Limbang, Penguasa Bomba Awangku Mohd Hazmin Awang Zainal berkata SAR yang bermula 8 pagi turut melibatkan Angkatan Pertahanan Awam Malaysia (APM) Lawas, polis, termasuk penduduk kampung.  Menurutnya, operasi SAR menggunakan kaedah pencarian di permukaan air dengan radius 8 kilometer sepanjang sungai Sundar menuju ke hilir selain pencarian di tebing sungai.  Setakat 10.30 pagi tadi, mangsa masih belum ditemukan. Dalam kejadian petang semalam, mangsa, Nabil Suhaili, 12 tahun bersama lima rakannya mandi-manda di sungai Kpg Tanjong Katong Sundar .  Beberapa rakan dilaporkan cuba menyelamatkan mangsa, bagaimanapun tidak berjaya berikutan arus sungai yang deras.

(Ketua JBPM, Zon 7 Limbang, Penguasa Bomba Awangku Mohd Hazmin Awang Zainal)


Didik generasi muda celik cukai demi negara

KUALA LUMPUR, 8 Ogos - Generasi muda perlu didedahkan tentang kepentingan cukai terhadap pembangunan negara, kata Pengarah Negeri Wilayah Persekutuan Kuala Lumpur (PPNWPKL) Mohamad Zain Mohamad Said.Menurut beliau, ia sebagai satu usaha Lembaga Hasil Dalam Negeri Malaysia (LHDNM) untuk meningkatkan tahap kesedaran dalam kalangan masyarakat.Selain membentuk generasi muda celik tentang percukaian ia juga selari dengan AES iaitu Awareness, Education, Services (Kesedaran, Pendidikan, Perkhidmatan), katanya bercakap pada Program Hasil Your Tax Buddy (HYTB).Taklimat percukaian itu disertai seramai 62 orang pelajar universiti tempatan pelbagai fakulti dari Kolej Profesional Baitulmal Kuala Lumpur (KPBKL)."Diharap objektif program ini tercapai dan berjaya melahirkan generasi muda celik tentang cukai, seterusnya meningkatkan kadar pematuhan cukai secara sukarela yang tinggi dalam kalangan masyarakat."Program seumpama ini juga untuk memupuk pematuhan cukai secara sukarela melalui taklimat Kenali LHDNM," katanya pada Program HYTB Peringkat Negeri Wilayah Kuala Lumpur di sini, pada Sabtu lalu.

(Pengarah Negeri Wilayah Persekutuan Kuala Lumpur (PPNWPKL) Mohamad Zain Mohamad Said (tiga dari kiri)/FOTO LHDN KL)

Pada majlis itu juga para pelajar asnaf KPBKL turut menerima sumbangan wang tunai berjulah RM4, 000.Turut hadir pada majlis tersebut adalah Pengarah Jabatan Khidmat Korporat Hishamudin Mohamed dan Pengarah Cawangan Kuala Lumpur Bandar Bacho Abdul Karim.


Empat majlis perbandaran di Melaka berjaya capai status bandar bahagia

BANDA HILIR, 8 Ogos- Empat majlis perbandaran di Melaka berjaya mencapai status bandar bahagia, Menurut Ketua Menteri, Datuk Seri Sulaiman Md Ali.Beliau berkata, kejayaan itu selaras dengan hasrat kerajaan negeri yang berusaha menjadikan Melaka sebagai sebuah negeri yang bahagia untuk penduduknya.  Katanya, aspek kebahagian yang diambil kira bawah Pihak Berkuasa Tempatan (PBT) di negeri ini sejajar dengan doktrin yang dikeluarkan Jabatan Perancangan dan Desa (PLANMalaysia) berkaitan pembangunan sejagat negara.  "Ada empat PBT di negeri Melaka ini telah pun mencapai tahap bandar bahagia dan suka untuk saya maklumkan MPAG kalau ikut skor saya sebutkan tadi telah mendapat 98.71% bagi MBMB 91. 97%, MPHTJ 89.40% dan MPJ 85.84%. Maka markah peratusan ini semua mereka telah mencapai bandar bahagia dan saya sebutkan negeri Melaka sebagai status negeri bahagia," kata Sulaiman selepas program Bicara Eksekutif Perundangan Perancangan Akta Perancangan Bandar dan Desa 1976 di sini. Datuk Seri Sulaiman turut mengucapkan tahniah kepada semua PBT terlibat dan berharap status itu dapat dikekalkan pada masa akan datang.

(Datuk Seri Sulaiman ditemui selepas program Bicara Eksekutif Perundangan Perancangan Akta Perancangan Bandar dan Desa 1976)


STIE Keluarga Malaysia Langkawi bantu golongan ibu tunggal jana pendapatan

LANGKAWI, 8 Ogos- Komuniti luar bandar khususnya ibu tunggal di Langkawi kini dapat memanfaatkan nilai Sains, Teknologi, Inovasi dan Ekonomi (STIE) dalam melatih dan membangunkan projek berasaskan jahitan.  Sebagai permulaan, pendedahan diberikan merangkumi asas menjahit pelbagai produk seperti beg sekolah, beg tangan dan beg duit menggunakan pakaian jeans terpakai. Menteri Sains, Inovasi dan Teknologi (MOSTI) Datuk Seri Dr Adham Baba berkata, inovasi kementeriannya menerusi Yayasan Inovasi Malaysia (YIM) itu antara lain mengangkat hasrat kerajaan menjadikan Malaysia negara hijau di samping menjadikannya sebuah perusahaan sosial yang berjaya.  "Contoh di Langkawi, uniknya ialah kita membantu ada yang dipanggil SURI persatuan ibutunggal yang mana kita menyediakan mereka dengan pengetahuan dan ilmu bagaimana untuk mengembangkan bakat sedia ada ataupun yang belum ada untuk menggunakan sepenuhnya bahan yang digunakan dalam kawasan ini untuk dijadikan produk yang boleh dijual,"katanya. STIE Keluarga Malaysia Langkawi turut menggabungkan elemen bengkel mesin, kraftangan, multimedia dan studio dibuka kepada pelajar dan komuniti setempat.  Beliau berkata demikian dalam sidang media selepas melancarkan Ruang Reka STIE Keluarga Malaysia di Langkawi. Ia merupakan STIE yang keenam ditubuhkan di Malaysia dan MOSTI menyasarkan dua lagi STIE seumpama itu akan duwujudkan sehingga akhir 2022.

(Menteri Sains, Inovasi dan Teknologi (MOSTI) Datuk Seri Dr Adham Baba)


Waris Allahyarham Yusni Abd Hamid terima faedah Perkeso

PASIR PUTEH, 8 Ogos- Waris kepada seorang wanita yang maut dalam kemalangan membabitkan 29 kenderaan di Jalan Kamunting, Pasir Puteh 14 Julai lalu menerima bayaran faedah daripada Pertubuhan Sosial (Perkeso) negeri Kelantan hari ini.Menurut Pengarahnya, Nora Yaacob, ia selepas didapati mangsa, Yusni Abd Hamid merupakan Orang Berinsuran (OB) dengan pertubuhan itu. Katanya, hasil semakan, waris kepada mangsa layak menerima dua jenis faedah daripada Perkeso iaitu Faedah Pengurusan Jenazah sebanyak RM2,000 dan Pencen Penakat sebanyak lebih RM480 kepada anak-anak arwah sehingga berumur 21 tahun. Allahyarham Yusni meninggalkan tiga orang anak lelaki berumur antara 6 hingga 12 tahun.Dalam kejadian pagi 14 Julai lalu, anak sulung arwah Mohamd Shahrul Riza Mohd Azizi putus kaki kanan dan kini masih menerima rawatan di Hospital Universiti Sains Malaysia (HUSM) Kubang Kerian. “Pencen bulanan sebanyak RM485 ini sekurang-kurangnya dapat membiayai mereka meneruskan kelangsungan hidup sheingga anak-anak ini berumur 21 tahun jadi kita berharap keluarga yang menjaganya akan menjaga kebajikan anak-anak ini dengan baik dan kami Perkeso akan memastikan pencen ini akan masuk setiap bulan kepada ketiga-ketiga anak tersebut,"kata Nora. Beliau berkata demikian ketika ditemui pemberita selepas menyampaikan sumbangan Perkeso di rumah bapa kepada mangsa di Kampung Gong Kala, Pasir Puteh, Kelantan.  Turut hadir, Ahli Dewan Undangan Negeri (ADUN) Semerak, Wan Hassan Wan Ibrahim.  Mengulas lanjut, Nora berkata, pihaknya menyeru kepada semua pekerja khususnya di negeri itu supaya memastikan mereka dicarum bawah caruman Perkeso supaya layak menerima faedah jika berlaku perkara tidak diingini seperti kemalangan dan kematian.  Terdahulu media melaporkan, seorang wanita maut, manakala anak lelakinya putus kaki kanan selepas terbabit dalam kemalangan di simpang empat lampu isyarat Kampung Dalam Kemunting, Pasir Puteh bulan lalu. Kejadian pukul 9.05 pagi itu melibatkan treler membawa muatan besi, lori pasir, pacuan empat roda, dua buah kereta, satu kenderaan pelbagai guna (MPV) dan 21 buah basikal.


Formulasi baharu makanan ternakan ayam kampung guna produk tempatan

SERDANG, 8 Ogos- FGV Holdings Berhad (FGV) menjalin kerjasama dengan Padiberas Nasional Berhad (BERNAS) dalam menghasilkan formulasi baharu makanan ternakan ayam kampung yang berkhasiat.  Ia dilakukan menerusi penghasilan produk sampingan daripada kilang pemprosesan padi dan beras seperti beras hancur.  Menteri Di Jabatan Perdana Menteri (Ekonomi), Datuk Seri Mustapa Mohamed berkata, inisiatif tersebut mampu mengurangkan 10 peratus kos pengeluaran bahan makanan ternakan. Usaha dilaksana dengan menggantikan komponen jagung bijirin yang diimport dengan produk tempatan.  "Pokoknya kita nak keluarkan ayam kampung pada kos yang lebih kompetitif dan kita meniaga kena untung nak untung harga kena berpatutan nak untung kos makanan juga kena berpatutan jadi kita sedia maklum kita mengimport bnyk brangan dri luar negara dan hasrat kita untuk menggantikan import ini dengan pengeluaran tempatan," katanya. Beliau berkata demikian dalam ucapannya ketika melancarkan produk Makanan Ayam Kampung dibawah jenama “ALMA” pada MAHA 2022 di Serdang.  Produk tersebut yang diusahakan anak syarikat FGV, FGV Integrated Farming Sdn Bhd merupakan antara usaha untuk menangani isu keselamatan makanan dan tambah nilai kepada produk sampingan hasil pemprosesan padi.  Pada majlis tersebut, FGV turut mengumumkan produk ayam kampung segar jenama Ladang' 57 yang boleh didapati di pasaraya besar Aeon Big seluruh negara.

(Menteri Di Jabatan Perdana Menteri (Ekonomi), Datuk Seri Mustapa Mohamed)


RM4.8 juta peruntukan beli keperluan hadapi banjir

KUALA LUMPUR, 8 Ogos- Sejumlah 4.8 juta diperuntukkan bagi pembelian 320 buah bot jenis fibre, enjin bot dan jaket keselamatan sebagai persediaan mengahadapi banjir.  Setiap daerah yang berisiko banjir akan dibekalkan dua buah bot, manakala selebihnya dijadikan sebagai bot tambahan.

(Timbalan Menteri di Jabatan Perdana Menteri, Datuk Mastura Mohd Yazid)

"Cadangan bot fibre ikut daerah, dua unit bot untuk setiap daerah, namun tertakluk kesesuain ikut negeri. Kalau berlaku banjir kuat dua bot tak cukup kita akan hantar bot tambahan bukan tetap kalau diperlukan ke daerah yang memerlukan," kata Timbalan Menteri di Jabatan Perdana Menteri, Datuk Mastura Mohd Yazid ketika menjawab soalan tambahan Senator Datuk John Ambrose.  Sementara itu, Dewan Negara turut diberitahu, 10,000 peserta telah terlibat dalam program Pengurusan Risiko Banjir Komuniti pada Julai lalu.


Raja Muda Perlis rasmi Promosi Makanan Perlis di Hatyai

HATYAI, 8 Ogos- Raja Muda Perlis, Tuanku Syed Faizuddin Putra Jamalullail merasmikan Promosi Makanan Perlis di Restoran Hamid, Hatyai malam tadi ketika dalam perjalanan pulang sempena Ziarah Mahabbah di Phuket selama tiga hari.  Baginda turut mempelawa rakyat Malaysia yang berkunjung ke restoran berkenaan menikmati keunikan makanan negeri Perlis dan memikat selera mereka yang arif tentang kelazatan makanan.  Makanan yang dihidang sempena promosi itu adalah Kurma Daging Simpang Empat dan Laksa Perli.Tuanku Syed Faizuddin turut berhasrat mengetengahkan makanan istimewa yang terdapat di Perlis ke peringkat antarabangsa.

Memandangkan kini makanan merupakan antara pemacu utama sektor pelancongan Malaysia, baginda berharap lebih ramai berkunjung ke Perlis bagi menjamu selera.

(Tuanku Syed Faizuddin Putra Jamalullail (kanan) ketika majlis Promosi Makanan Perlis di Hatyai)


MOTAC pergiat promosi menerusi kaedah pendigitalan

MELAKA, 8 Ogos- Kaedah pendigitalan terus dipergiat Kementerian Pelancongan, Seni dan Budaya (MOTAC) dalam usaha mempromosi keunikan seni budaya Malaysia ke peringkat antarabangsa.  Karya yang telah di digitalkan juga disiarkan melalui platform media sosial sebagai serampang dua mata untuk menarik kehadiran pelancong serta menarik minat golongan muda mengasah bakat dalam kesenian.

(Timbalan Menteri MOTAC, Datuk Seri Santhara Kumar)

Timbalan Menterinya, Datuk Seri Dr. Santhara Kumar berkata, langkah dilaksana ini bertujuan memastikan seni budaya negara tidak hilang dalam arus kemodenan.  “Maka dengan adanya rakaman video dan juga sebagainya kita gunakan media sosial dan sebagainya saya yakin ramai anak muda mahupun di Melaka di pedalaman kita anggapkan mahupun di Negeri Sembilan dan Johor bila mereka melihat ini mereka pun kata saya ada bakat ada minat maka dia kena mulakan sesuatu lah, kadang-kadang dia ada bakat terpendam tapi dia pun tidak mengetahui sehingga dia mencuba," katanya ketika ditemui pada Festival Kota Selatan 2022 yang berlangsung di Bandaraya Melaka.  Malah beliau turut menggalakkan penganjuran pertandingan-pertandingan berbentuk kesenian yang turut memberi peluang kepada orang ramai untuk mencungkil bakat mereka.  Festival itu mempersembahkan keunikan seni budaya menggabungkan 3 negeri Di Selatan Semenanjung Malaysia iaitu Negeri Sembilan, Melaka dan Johor.


Ajaran ‘HADI MINALLAH’, JAWI sudah kenal pasti lokasi operasi

PUTRAJAYA, 8 Ogos- Jabatan Kemajuan Islam Malaysia (JAKIM) sudah mengenal pasti lokasi pusat penyebaran ajaran sesat Hadi Minallah di sekitar Lembah Klang.  Menteri di Jabatan Perdana Menteri (Hal Ehwal Agama), Datuk Idris Ahmad memaklumkan, tindakan sedang diambil oleh Jabatan Agama Islam Wilayah Persekutuan (JAWI) dengan kerjasama polis bagi membanteras dakyah tersebut daripada terus berleluasa.  "Dia kalau dapat maklumat dekat saya terus saya bertindak, semalam baru dapat profile berkenaan dengan Hadi Minallah, saya terus menghubungi pihak JAWI pasal sebelum ni tak tahu, kata di Langkawi sebagainya, semalam tu kita dapat alamat tu ok kita beri pada JAWI kerana bidang kuasa untuk bertindak ni ialah dipihak pihak berkuasa agama negeri, kami ni hanyalah untuk melaporkan sahaja sebab tu kita harapkan mana-mana ada benda pelik-pelik pengajaran sebagainya tu laporlah, bukan laporkan kepada saya saja, lapor kepada Jabatan Agama, kepada Polis, cepat-cepat sikit," katanya.

(Menteri di Jabatan Perdana Menteri (Hal Ehwal Agama), Datuk Idris Ahmad)

Baru-baru ini tular di media sosial, video memaparkan tindakan beberapa wanita berniqab memeluk dan mencium tangan seorang lelaki dipercayai pengasas ajaran Hadi Minallah dalam satu majlis di Langkawi.  Datuk Idris turut meminta orang ramai yang mempunyai maklumat berkenaan gerakan ini agar terus melaporkan kepada pihak berkuasa untuk tindakan.  Beliau ditemui selepas merasmikan Mesyuarat Pertama Pemilihan Anggota Majlis Peguam Syarie Wilayah Persekutuan di Putrajaya.  Pada majlis tersebut Akta Profesion Guaman Syarie 2019 (Wilayah-Wilayah Persekutuan) atau Akta 814 telah dikuatkuasakan bagi mengawal selia amalan profesion guaman syarie di Wilayah-Wilayah Persekutuan.  Menurut Datuk Idris lagi, Akta 814 ini turut memberi penekanan berkenaan pengurusan aduan salah laku Peguam Syarie yang lebih telus dan teratur serta penambahbaikan sistem tadbir urus firma guaman syarie yang lebih efisien dan sistematik.  Di Wilayah Persekutuan sahaja, lebih 900 anggota Peguam Syarie yang berkelayakan dan berkepakaran dipilih sebagai perintis kepada negeri-negeri lain dalam menggubal enakmen yang sama seperti Akta 814 ini.


661 motosikal diperiksa JPJ Perak dalam Ops Lejang

IPOH, 8 Ogos- Sebanyak 17 daripada keseluruhan 661 buah motosikal yang diperiksa oleh Jabatan Pengangkutan Jalan (JPJ) Perak dalam Ops Lejang, baru-baru ini dikenakan tindakan pelbagai kesalahan.  Menurut Timbalan Pengarah JPJ Perak, Ab Aziz Awang Teh, operasi selama lapan hari bermula 1 Ogos lalu sehingga 30 September itu, dijalankan di lebuh raya dan jalan-jalan persekutuan serta jalan negeri.

(Timbalan Pengarah JPJ Perak, Ab Aziz Awang Teh)

Katanya, sepanjang operasi itu beberapa kesalahan melibatkan pengubahsuaian motosikal yang tidak mengikut spesifikasi turut dikesan.  "Sejumlah 706 notis saman JPJ telah dikeluarkan dengan pelbagai kesalahan. Notis saman JPJ 22 mencatatkan jumlah notis tertinggi yang dikeluarkan iaitu sebanyak 312 notis, antara kesalahan tertinggi yang direkodkan adalah tiada lesen memandu 100 kesalahan, lesen kenderaan motor tamat tempoh 88 kesalahan dan tiada perlindungan insuran 71 kesalahan," katanya dalam sidang media Ops Lejang di JPJ Negeri Perak.  Dalam pada itu, JPJ Perak memberi peringatan tindakan tegas boleh dikenakan termasuk penyitaan motosikal di bawah Seksyen 64 Akta Pengangkutan Jalan 1987.


Kereta terbakar ketika dipandu, pemandu wanita selamat

KUALA PERLIS, 8 Ogos- Seorang wanita terselamat apabila kereta Proton Waja yang dinaiki secara tiba-tiba terbakar di Jalan Marhom Kayang berhampiran Kampung Tok Kuning, Kuala Perlis.Menurut Ketua Polis Daerah Kangar, Asisten Komisioner Yusharifuddin Mohd Yusop, kejadian berlaku sekitar jam 8 pagi ketika mangsa yang berusia 30-an sedang memandu keretanya ke Kangar.

(Jabatan Bomba dan Penyelamat Malaysia (JBPM) Negeri Perlis memadamkan kereta terbakar / Foto JBPM Perlis)

Tiba dilokasi kejadian, keretanya secara tiba-tiba berasap dan terbakar dengan sendirinya menyebabkan mangsa segera memberhentikan keretanya di bahu jalan untuk menyelamatkan diri.Sementara itu, Jabatan Bomba dan Penyelamat Malaysia (JBPM) Negeri Perlis memaklumkan, pihaknya menerima panggilan kecemasan berkaitan kejadian kira-kira 8.06 pagi.Sebuah jentera dan kenderaan utiliti dari Balai Bomba Penyelamat Kuala Perlis bergegas ke lokasi diketuai Pegawai Bomba Kanan II Noordy Adzriff bersama 5 anggota.Kebakaran berjaya dikawal sepenuhnya kira-kira 8.18 pagi dan kereta terbabit musnah 95%.Operasi tamat jam 8.47 pagi dan punca kebakaran masih dalam siasatan.


Kapal tempur pesisir, LCS dijangka siap setahun lagi

KUALA LUMPUR, 8 Ogos- Menteri Kanan Pertahanan Datuk Seri Hishammuddin Tun Hussein memberi jaminan kapal tempur pesisir, LCS pertama akan siap dalam tempoh sekurang-kurangnya setahun.  Laporan perkembangan pembinaan kapal yang dibina Boustead Naval Shipyard Sdn Bhd, BNS berkenaan akan dimaklumkan secara berperingkat kepada Kabinet dan orang awam.  “Saya menyatakan bahawa sekurang-kurangnya dalam masa setahun dua ini, saya harap bahawa jelas kapal pertama akan dapat kita siapkan, dan akan laporkan kepada orang ramai jadual berperingkat-peringkat kapal yang telahpun dijanjikan TLDM."Saya akan maklumkan kepada kabinet apa yang telah kita lakukan untuk memastikan kali ini insya-Allah mengikut jadual," katanya. Penyataan bagi menjawab soalan tambahan Senator Datuk Razali Idris yang ingin tahu mengenai jangkaan masa kapal tempur tersebut bakal diserahkan kepada kerajaan.

(Menteri Kanan Pertahanan, Datuk Seri Hishammuddin Tun Hussein)


IWK dan EMB bekerjasama dalam pemprosesan air kumbahan

CYBERJAYA, 8 Ogos- Syarikat pembentungan nasional, Indah Water Konsertium (IWK) Sdn Bhd bekerjasama dengan EMB Business (EMB) Sdn Bhd, dalam mempelopori penghasilan etanol dan biogas daripada pemprosesan air kumbahan bagi tujuan komersil.Jelas Menteri Alam Sekitar dan Air (KASA), Datuk Seri Tuan Ibrahim Tuan Man, ia selaras dengan usaha ke arah ekonomi kitaran disamping meneroka potensi sisa kumbahan sebagai satu sumber tenaga diperbaharui."Ini adalah satu teknologi yang baharu dan perkembangan teknologi ini sangat memberangsangkan."

(Menteri Alam Sekitar dan Air (KASA), Datuk Seri Tuan Ibrahim Tuan Man menyaksikan MOU antara IWK Sdn Bhd dan EMB Business Sdn Bhd)

"Jadi saya juga ingin membgambil kesempatan untuk ucapkan tahniah kepada para pensyarah universiti, para penyelidik dan pengkaji yang telah berusaha membangunkan teknologi ini.""Saya fikir ini satu usaha proaktif dimana sumber-sumber yang kita rasa sumber kumbahan tiada nilai ekonomi telah bertukar menjadi sumber ekonomi yang sangat bagus dalam proses penghasilan sumber baharu bagi negara, dan usaha ini kita akan laksanakan di semua loji-loji kumbahan pada masa akan datang."Beliau berkata demikian pada Majlis Menandatangani Perjanjian Persefahaman (MoU) antara IWK Sdn Bhd dan EMB Business Sdn Bhd di Cyberjaya.Tambah beliau, KASA komited meningkatkan tahap kualiti perkhidmatan pembentungan negara selaras Matlamat Pembangunan Lestari ke-6 iaitu memastikan akses kepada air bersih dan sanitasi untuk semua.Turut hadir Timbalan Menteri KASA, Datuk Mansor Othman dan Timbalan Ketua Setiausaha (Air dan Pembentungan) KASA, Dr Ching Thoo a/l Kim.


Geran Automasi Pintar, galak pemain industri ceburi teknologi semikonduktor

KUALA LUMPUR, 8 Ogos- Program Bakat Masa Hadapan antara insentif bagi meningkatkan pertumbuhan sektor semikonduktor.  Ini melibatkan penyertaan jurutera dan juruteknik yang tiada pekerjaan. Malah Kementerian Perdagangan Antarabangsa dan Industri (MITI) turut menyediakan geran Automasi Pintar untuk menggalakkan pemain industri beralih ke teknologi itu bagi tujuan pelaburan.  "Kita ada insentif bagi memberi galakan pembangunan pembekal tempatan serta insentif khusus bagi pengalakkan pembangunan ekosistem semikonduktor dalam bidang tertentu seperti 'Intergrated Circuit' - IC design, ic packaging design dan juga 'test and engineering design' untuk ENE kluster yang dimaksudkan,"kata Menteri Perdagangan Antarabangsa dan Industri, Datuk Seri Azmin Ali. Beliau menjawab soalan tambahan Senator Tuan Robert Lau.Malaysia antara negara utama yang mengeksport cip semikonduktor ke pasaran global.  Tahun lalu, 94 projek semikonduktor telah diluluskan dengan nilai pelaburan berjumlah RM148 billion.

(Menteri Perdagangan Antarabangsa dan Industri, Datuk Seri Azmin Ali)


Tokoh usahawan OKU gigih jalani kehidupan dengan menjahit pakaian

GUA MUSANG, 8 Ogos- Seorang anak peneroka Felda Chiku 5 di Gua Musang, Kelantan yang dilahirkan kudung tangan dan kaki gigih menjalani kehidupan seharian dengan mengambil upah menjahit pakaian.  Nik Suriyati Zakaria, 36, membuktikan kecacatan kedua belah tangan dan kaki bukan halangan untuk mencari rezeki bagi menampung kehidupan.  Menurut Nik Suriyati atau mesra dipanggil Angah, dia bangga kerana mempunyai pekerjaan halal tanpa rasa malu atau rendah diri dengan kekurangan dirinya.

Katanya, sejak usia 14 tahun dia sudah mahir menjahit pakaian seragam sekolahnya sendiri selepas mengikuti bengkel Jabatan Kemajuan Masyarakat (Kemas) di kawasan perumahan.  Kini, Angah berjaya mendapat Sijil Kemahiran Malaysia (SKM) tahap dua.  "Memang dulu saya tak confident dengan diri saya. Saya kan OKU saya macam tak confident dengan diri saya. Bila saing saya support , Cikgu Zan pun dia memberi sokongan kepada saya. Adik beradik saya pun bagi kata-kata semangat sebab dia tahu saya tak boleh kerja lain kan. Macam kakak saya pun beri sokongan sampai saya ada keyakinan diri. Saya pun rasa bakpo orang lain boleh buat, saya tak boleh buat. Sedangkan ada orang lain yang lebih teruk dari aku. Kepada OKU di luar saya harap anda tabahlah untuk tempuh dugaan hidup anda. Jangan putus asalah. Kita fikir kita kurang dah tetapi ada lagi orang lebih kurang nasib daripada kitalah," katanya. Bakat yang dimiliki menyebabkan saya layak mendapat bantuan mesin jahit dari Jabatan Kebajikan Masyarakat (JKM) untuk mengembangkan perusahaan menjahit di rumah.  Tambah Angah yang menerima anugerah Tokoh Usahawan OKU peringkat negeri Kelantan pada bulan April lalu, dia kini memiliki alatan menjahit yang lengkap termasuk mesin jahit, mesin kelim, mesin butang, mesin sulam berkomputer serta mesin tekap manik.  Katanya, dia berhasrat untuk membuka bengkel menjahit sendiri di rumahnya, namun terbengkalai kerana masih kekurangan modal.


Karnival Kuala Selangor berjaya menarik hampir 10,000 pengunjung

KUALA SELANGOR, 8 Ogos- Tengku Permaisuri Selangor, Tengku Permaisuri Norashikin berkenan menyempurnakan Majlis Penutupan Karnival Kuala Selangor 2022, malam tadi.  Karnival itu diadakan selama tiga hari di Eco Gandeur, Bandar Puncak Alam.

(Tengku Permaisuri Selangor, Tengku Permaisuri Norashikin berkenan menyempurnakan Majlis Penutupan Karnival Kuala Selangor 2022, di sini)

Keberangkatan tiba Baginda ke acara Sempena Ulang Tahun pertama Majlis Perbandaran Kuala Selangor, MPKS disambut Yang Dipertuanya, Rahilah Rahmat.  Rahilah menerusi ucapannya berkata, karnival ini diadakan bagi berkongsi kegembiraan dengan warga daerah Kuala Selangor atas kejayaan MPKS mencapai status perbandaran pada 7 Ogos tahun lalu.  Menurut Rahilah, karnival ini berjaya menarik hampir 10,000 pengunjung yang menyertai aktiviti komuniti, alam sekitar, sukan dan pengisian rohani.  Dalam acara itu, Baginda dan orang ramai turut dihiburkan dengan persembahan penyanyi terkenal tanah air Datuk Jamal Abdillah dan Aina Abdul.


Muhammad Aznil atlet angkat berat dinobatkan Ikon Kemerdekaan negeri Kedah

KEDAH, 8 Ogos- Kerajaan Negeri Kedah mempertimbang untuk menobatkan atlet angkat berat kelahiran negeri itu, Muhamad Aznil Bidin sebagai Ikon Kemerdekaan Kedah sempena sambutan Bulan Kebangsaan tahun ini. Ia sebagai menghargai pencapaian cemerlang Muhamad Aznil yang berjaya memenangi pingat emas pada Sukan Komanwel Birmingham 2022, baru-baru ini.  Pengerusi Jawatankuasa Penerangan, Komunikasi dan Multimedia, Perdagangan Dalam Negeri dan Hal Ehwal Pengguna negeri Kedah, Dato’ Romani Wan Salin berkata kejayaan yang dicapai atlet berasal dari Bukit Pinang, Pokok Sena itu sesuatu yang amat membanggakan  Aznil bukan sahaja mengharumkan nama negara di pentas dunia, malah menjadi sumber inspirasi kepada anak-anak muda tempatan berjuang untuk negara.

(Pengerusi Jawatankuasa Penerangan, Komunikasi dan Multimedia, Perdagangan Dalam Negeri dan Hal Ehwal Pengguna negeri Kedah, Dato’ Romani Wan Salin bersama Muhamad Aznil Bidin sebagai Ikon Kemerdekaan Kedah)

"Saya ucap tahniahlah, adik (Aznil) sebagai ikon orang muda. Jadi inilah satu contoh sempena kemerdekaan sebagai tanda patriotism adik-adik, inilah sepatutnya anak-anak generasi muda ni kena ikut, contoh yang terbaiklah," katanya selepas menyampaikan cenderahati dan sumbangan peribadi kepada Muhamad Aznil di rumah ibu bapanya di Kampung Baru, Bukit Pinang dekat Pokok Sena.  Sementara itu, Muhamad Aznil berkata beliau sangat terharu dengan sambutan diberikan oleh semua pihak yang menghargai pengorbanannya dalam mengharumkan nama negara di Sukan Komanwel. Dan selepas ini, beliau akan memberi fokus untuk layak ke Sukan Olimpik Paris 2024. "Ikutkan esok dah mula latihan di sini (Alor Setar). Cuma jurulatih akan ambil program, latihan ringan-ringan dulu sebelum kami balik ke Bukit Jalil untuk latihan. Jadi saya akan ikut terusla program jurulatih. Dari segi latihan itu tidak berhentilah sebab Olimpik pun dah tinggal dua tahun ja, tidak lama dah," katanya 30 Julai lepas, Muhamad Aznil memastikan Jalur Gemilang terus berkibar megah di Pusat Pameran Nasional, Birmingham apabila meraih emas selepas melakukan angkatan bebanan keseluruhan 285 kilogram sekali gus mencatat rekod baharu temasya.


RM4.4 juta peruntukan untuk baik pulih resort kerajaan negeri Terengganu

KUALA TERENGGANU, 8 Ogos- Sebanyak RM4.4 juta diperuntukkan oleh Lembaga Tabung Amanah Warisan Negeri Terengganu bagi membolehkan resort kerajaan negeri iaitu Marina Duyong Resort.Ia bagi melaksanakan kerja pengubahsuaian dan pembaikan secara menyeluruh bermula satu Ogos lalu.Usaha ini juga merupakan sebagai salah satu inisiatif bagi menarik kembali kedatangan pelancong di negeri ini.

(Pengurus Besar Marina Duyong Resort  Wan Mohd. Faizul Wan Abas)

Menurut pengurus besar resort berkenaan Wan Mohd. Faizul Wan Abas, kos tersebut melibatkan baik pulih keseluruhan kawasan termasuk chalet, bangunan cindai, bangunan marina, laluan kayu ke jeti serta peralatan mekanikal dan pendawaian elektrik.  Proses pembaikian kesemua kemudahan tersebut dijangka siap sepenuhnya pada julai tahun hadapan.  Ditambah pelbagai perancangan dan konsep yang menarik untuk ditawarkan kepada pengunjung. "Macam mana kita berfikir di luar kotak untuk membawa strategi blue ocean. Cari benda yang orang lain tidak buat lagi dan tiada saingan. Saya haraplah pasukan jualan akan jadi lebih kuat selepas ini dengan cabaran yang ada dan kita nak bagi tahu perancangan banyak akan datang itu sukar sedikit sebab isu pembaikpulih tadi lah.Kalau selepas baik pulih dah baik sikit kita boleh cerita tentang apa itu pelan induk pembangunan untuk masa kaan datang" katanya ketika ditemui pihak media, ketika Majlis 'Soft Launch' Kempen Salam Malaysia-Senyum Sokmo, di Verandah Restaurant, Duyong Marina and Resort Pulau Duyong Kuala Terengganu.  Tindakan diambil itu sekali gus membuktikan segala aduan disuarakan pengunjung didengari oleh pihak pengurusan resort.


JBPM kenal pasti 48 KRT, wujudkan pasukan bomba sukarela

KUALA NERUS, 8 Ogos- Jabatan Bomba dan Penyelamat Malaysia (JBPM) mengenal pasti 48 Kelab Rukun Tetangga (KRT) di seluruh negara yang akan diwujudkan pasukan bomba sukarela.  Ketua Pengarahnya, Datuk Seri Mohammad Hamdan Wahid berkata KRT yang dipilih akan dilatih dengan pengetahuan dan kemahiran asas bagi menangani kecemasan diperingkat awal.  Katanya, setiap bomba sukarela yang ditubuhkan akan turut dibekalkan dengan peralatan asas seperti pam, paip dan pakaian khas.  Bagi penubuhan pasukan bomba sukarela, pihaknya telah menjalin kerjasama dengan Jabatan Perpaduan Negara dan Integrasi Nasional.

(Ketua Pengarah Jabatan Bomba dan Penyelamat Malaysia, Datuk Seri Mohammad Hamdan Wahid)

"Melalui cara ini kita memperkasa dan membudayakan komuniti kerana bomba tidak boleh berada di tempat itu sekelip mata. Tapi kalau penduduk setempat itu sendiri mempuyai kepakaran dan peralatan asas untuk menangani diperingkat awal, kemungkinan dia boleh mencegah ia dari merebak ke satu tahap yang lebih bahaya," kata Mohammad selepas Majlis Anugerah Perkhidmatan Cemerlang dan Perkhidmatan 30 tahun 2021 JBPM Terengganu di sini.  Jelasnya sebanyak 200 KRT sesuai di seluruh negara untuk penubuhan bomba sukarela, namun pihaknya memfokuskan tiga pasukan terlebih dahulu di setiap negeri.  Ia berikutan penubuhannya membabitkan kos dan perbelanjaan.


Kembara Merdeka Keluarga Malaysia bergerak ke Perak

PENGKALAN HULU, 8 Ogos- Selepas empat hari berada di Kedah, Konvoi Kembara Merdeka Keluarga Malaysia 2022 mula bergerak ke Perak.   Konvoi berkonsepkan 'pass baton' dengan membawa baton Jalur Gemilang itu diserahkan kepada Perak dalam satu majlis ringkas di Memorial Tragedi Kroh/Betong di Pengkalan Hulu.Baton diserahkan Exco Kedah, Datuk Romani Wan Salin kepada Ketua Penolong Pegawai Daerah Pengkalan Hulu, Safuan Salleh.

(Exco Kedah, Datuk Romani Wan Salin)

"Hasrat kerajaan kita nak supaya kempen jalur gemilang ini dapat supaya timbul perasaan cinta kepada negara menjadi kewajiban, saya menyeru lah kepada generasi muda supaya merdeka ini dapat diterima dengan penuh kehebatan," kata Dato' Romani kepada wartawan di sini.

Turut hadir, delegasi dari selatan Thailand diketuai Datuk Bandar Betong, Sagoon Leklakul.


SKM komited teruskan jihad perangi orang tengah, inflasi

KUALA LUMPUR, 8 Ogos- Suruhanjaya Koperasi Malaysia (SKM) komited meneruskan jihad dalam usaha memerangi orang tengah dan inflasi bagi mengurangkan harga barangan di pasaran. Menteri Pembangunan Usahawan dan Koperasi, Tan Sri Noh Omar berkata SKM akan mula memasarkan lima barangan keperluan asas di bawah jenama COOP bermula September ini.

(Menteri Pembangunan Usahawan dan Koperasi, Tan Sri Noh Omar)

"Kita telah pun berusaha mengeluarkan lima produk dahulu iaitu yang pertama, minyak 5 kilogram, tepung, gula, beras dan juga ayam beku."Harga mana-mana produk yang menggunakan trademark coop sejak 1922 ini, dia mesti lebih murah, minimum sepuluh peratus daripada harga pasaran," kata Noh selepas menjadi tetamu Program Bicara Naratif di Angkasapuri.Jelasnya, mana-mana peniaga yang menggunakan jenama ini dan gagal mengikuti arahan SKM akan diambil tindakan.


Penyertaan wanita dalam ekonomi negara perlu terus diperkasa- Rina

DAMANSARA, 8 Ogos- Penyertaan golongan wanita dalam bidang ekonomi negara perlu terus diperkasa, termasuklah mereka yang sudah bergelar usahawan, menurut Menteri Pembangunan Wanita, Keluarga dan Masyarakat, Datuk Seri Rina Mohd Harun.

(Menteri Pembangunan Wanita, Keluarga dan Masyarakat, Datuk Seri Rina Mohd Harun)

Program 'Wanita Bangkit' yang diperkenalkan kementeriannya antara platform bagi merealisasikan hasrat itu."Maksudnya, bila kita mahu memulakan sesuatu pasti ada banyak dugaan dan cabaran. tapi dengan semangat yang kental dapat mengharungi bersama dengan adanya sokongan, ilmu ,  sistem sokongan yang baik, mereka pasti akan berjaya."Pihaknya di Kementerian Pembangunan Wanita Keluarga dan Masyarakat kita ada geran permulaan sebanyak RM500.00 yang boleh kita bantu untuk mereka, jadi walaupun siapa sahaja yang penting jika ada kehendak insya-Allah akan berjaya," kata Rina kepada media selepas menghadiri Mamasab Grand Awards di sini.

Pada majlis berkenaan, 91 usahawan yang mencapai sasaran jualan melebihi RM1 juta menerima anugerah.


Wanita warga emas maut, dua cedera kenderaan dinaiki rempuh pokok

SIMUNJAN, 7 Ogos- Seorang wanita warga emas maut, manakala dua lelaki cedera dalam nahas jalan raya berdekatan Kampung Sungai Ladong, pukul 5.30 petang tadi. Menurut laporan Pusat Gerakan Operasi, Jabatan Bomba dan Penyelamat Malaysia (JBPM) Sarawak, mangsa yang maut dikenali sebagai Fajar Kuley, 72 tahun.Dalam kejadian tersebut, kenderaan jenis sedan yang dinaiki mangsa hilang kawalan lalu merempuh pokok.Impak pelanggaran tersebut, pemandu dan penumpang di tempat duduk hadapan tersepit.

Manakala Fajar yang berada di tempat duduk belakang ditemui dalam keadaan tidak sedarkan diri.

(Bomba mengeluarkan mangsa tersepit selepas kenderaan dinaiki hilang kawalan lalu merempuh pokok)

Orang awam yang berada di lokasi kejadian bertindak menyelamatkan mangsa sebelum petugas kesihatan mengesahkan warga emas itu telah meninggal dunia.Dua mangsa cedera dihantar ke Hospital Simunjan.Manakala mangsa yang maut diserahkan kepada pihak polis untuk tindakan lanjut.


KADA, MYNIC jalin kerjasama perkasa usahawan dalam bidang ekonomi digital

SERDANG, 7 Ogos- Lembaga Kemajuan Pertanian Kemubu (KADA) menjalin kerjasama dengan Pusat Rangkaian Maklumat Malaysia (MYNIC) bagi memperkasa usahawan perusahaan mikro, kecil dan sederhana (PKMS) dalam bidang ekonomi digital.Kerjasama dilakukan menerusi Program Keusahawanan dan Pembangunan Digital bagi memberi latihan kepada 1,400 usahawan KADA.Padanan perniagaan melalui kerjasama itu dijangka mencecah nilai RM3.5 juta.Ia akan membantu usahawan PKMS untuk terus kompetitif dan kekal relevan dalam persekitaran ekonomi digital yang mencabar.Pengisytiharan kerjasama itu disempurnakan Menteri Komunikasi dan Multimedia, Tan Sri Annuar Musa dan Menteri Pertanian dan Industri Makanan, Datuk Seri Ronald Kiandee pada Pameran MAHA 2022.

(Annuar Musa (dua dari kanan) dan Ronald Kiandee (dua dari kiri) menyempurnakan pengisytiharan kerjasama di antara KADA dan MYNIC di Serdang, hari ini)

Sementara itu, KADA turut memeterai persefahaman dengan Perbadanan Ekonomi Digital Malaysia menerusi padanan perniagaan berjumlah RM50,000.Kerjasama bertujuan memperkasa sektor pertanian melalui peningkatan kesedaran, kemahiran, latihan dalam teknologi 4IR.


Amaran: Elak sorok, catut minyak masak

SERDANG, 7 Ogos- Pihak yang terlibat secara langsung dalam ekosistem pengeluaran dan penjualan minyak masak diminta agar tidak menyorok atau mencatut produk itu berikutan penetapan harga maksimum pada RM34.70 bagi botol lima kilogram yang berkuat kuasa esok.Pengerusi Pasukan Khas Jihad Tangani Inflasi, Tan Sri Annuar Musa berkata, perkara itu pada akhirnya akan merugikan peniaga dan peruncit selain mendatangkan masalah kepada pengguna."Kalau kita nak betulkan semua ini, semua orang mesti laksanakan langkah-langkah dengan cara yang betul. Kita tahu pencatutan adalah bercangggah dengan undang-undang, begitu juga menyorok barang juga merupakan satu kesalahan, apabila satu-satu komoditi atau barangan dimasukkan dalam tarif harga maksimum, semua orang kena cuba untuk mematuhinya," katanya selepas menyempurnakan perasmian Kluster Agro Edutainment bersama Menteri Pertanian dan Industri Makanan, Datuk Seri Ronald Kiandee pada Pameran Pertanian, Hortikultur dan Agropelancongan Malaysia (MAHA) 2022 di sini.

(Tan Sri Annuar Musa, Pengerusi Pasukan Khas Jihad Tangani Inflasi)

Mengulas mengenai tahap pematuhan peniaga terhadap penetapan harga maksimum minyak masak dan ayam, beliau secara keseluruhannya berpuas hati.Katanya, kebanyakan peniaga sudah mula menurunkan harga sebelum ia mula dikuatkuasakan esok.


Kerjasama sekolah, pihak luar cungkil bakat baharu murid dalam sukan - Radzi

PUTRAJAYA, 7 Ogos- Pihak sekolah digalak bekerjasama dengan pelbagai pihak luar bagi memastikan lebih banyak bakat baharu dalam bidang sukan dapat dicungkil dalam kalangan murid.Menteri Kanan Pendidikan, Datuk Dr Radzi Jidin berkata kementerian sentiasa memastikan bahawa potensi dan bakat yang ada dalam kalangan murid dalam bidang itu dapat dioptimumkan.Usaha itu termasuk bekerjasama dengan Kementerian Belia dan Sukan (KBS) dalam mengasuh bakat sukan bola sepak melalui program 'My Little League' yang dilancarkan beberapa minggu lalu.Selain, pencarian bakat dalam sepak takraw yang akan dilancarkan tidak lama lagi."Dan kita tahu bahawa di bawah sana di peringkat sekolah banyak bakat-bakat mereka yang berkebolehan namun begitu ia tidak dioptimumkna potensi mereka. "Oleh sebab itu kami di kementerian berusaha keras untuk memastikan supaya anak-anak kita ini bukan saja dalam bidang akademik tetapi apa juga bidang yang mereka mempunyai kekuatan dapat kita optimumkan kekuatan mereka," katanya.

Beliau bercakap kepada media selepas merasmikan penutup Kejohanan Bola Tampar Amatur Putrajaya di Sekolah Menengah Kebangsaan (SMK) Putrajaya Presint 16(1), di sini hari ini.Tambah Radzi, beliau turut mengharapkan kerjasama pelbagai pihak terutamanya badan korporat dan swasta bagi pembangunan akademik dan kokurikulum, termasuk membabitkan penyelenggaraan kemudahan sukan di sekolah.


Projek Fasa 2 SSLR, LTB bermula awal tahun depan - PM

(Ismail Sabri berucap pada perasmian pembukaan laluan Seksyen Pujut WPC11 Lebuhraya Pan Borneo Sarawak di Miri)

MIRI, 7 Ogos- Kerajaan Persekutuan meluluskan Projek Fasa 2 Sarawak-Sabah Link Road (SSLR) serta Projek Lebuh Raya Trans Borneo (LTB) yang menghubungkan Miri, Limbang serta Lawas, dengan pembinaannya akan bermula seawal tahun depan. Perdana Menteri, Datuk Seri Ismail Sabri Yaakob berkata penelitian teknikal bagi projek Fasa 2 SSLR dan LTB itu kini di peringkat akhir, dengan pembinaannya dijangka memakan tempoh selama tiga hingga lima tahun.Beliau berkata projek tersebut bukan sahaja membolehkan penduduk kawasan utara Sarawak menuju ke Sabah melalui dua opsyen jaringan jalan raya, malah memberi manfaat kepada penduduk sekitar Mulu, Long Seridan, Nanga Medamit, Long Lopeng, Ba’kelalan dan Merarap yang kini bergantung kepada jalan balak sebagai jalan perhubungan utama.

Jelasnya, pengguna dari Miri ke Limbang dan Lawas boleh melalui Brunei menggunakan laluan Projek LTB sepanjang 96 kilometer yang bakal ditambah baik kepada dua lorong untuk perjalanan dua hala. "Bagi mereka yang tidak mahu melalui Brunei, boleh menggunakan jajaran fasa 2 projek SSLR sepanjang 326 kilometer yang merupakan kesinambungan fasa 1 dan projek SSLR dari simpang Gelugus ke Long Lopeng sepanjang 77 kilometer," katanya dalam ucapan perasmian pembukaan laluan Seksyen Pujut WPC11 Lebuhraya Pan Borneo Sarawak, di sini hari ini.Skop pembinaan Seksyen Pujut ini antaranya melibatkan kerja-kerja menaik taraf Jalan Persekutuan sedia ada, pembinaan dua jambatan dan empat hentian bas yang telah bermula pada 1 November 2016 dan siap sepenuhnya 2 Julai lepas.  Beliau berkata projek itu juga bakal memperluaskan jaringan pengangkutan dan keterhubungan antara pekan serta daerah ke pusat pertumbuhan yang berpotensi seperti pelabuhan, kawasan perindustrian dan pusat-pusat komersial di sepanjang jajarannya.  "Seksyen Pujut Lebuhraya Pan Borneo adalah laluan sepanjang 15.9 kilometer yang menghubungkan persimpangan Lapangan Terbang Miri dan Pujut Link Road dengan anggaran kos pembinaannya berjumlah RM470 juta," katanya.


Pembinaan Kompeks Sukan Bukit Merbau awal tahun depan

PASIR PUTEH, 7 Ogos- Kerajaan Persekutuan meluluskan peruntukan perbelanjaan pembangunan (DE) sebanyak RM256 juta dibawah Rancangan Malaysia ke-12 (RMKe-12) bagi pembinaan Kompleks Sukan Bukit Merbau, di sini. Menteri di Jabatan Perdana Menteri (Ekonomi), Datuk Seri Mustapa Mohamed berkata infrastruktur tersebut akan dilengkapi enam komponen sebagai persiapan salah satu lokasi Sukan Malaysia (SUKMA) ke-22 di negeri itu pada tahun 2026.  Menurut beliau, pembinaan kompleks sukan berkenaan bakal menempatkan stadium utama berkapasiti 20,000 penonton yang mengandungi padang bola sepak dan trek olahraga.Selain Arena Tertutup dengan gelanggang pelbagai guna, Stadium Hoki, Gelanggang Lawn Bowl, Pusat Skuasy serta lapang sasar menembak. "Ini sejarah bagi negeri Kelantan, beberapa negeri sudah pun menjadi hos SUKMA ini beberapa kali, ada dua kali ada tiga kali, Kelantan tidak pernah ini kali pertama."Ini rekod negeri Kelantan sudah pasti SUKMA dinanti-nantikan oleh seluruh rakyat Kelantan dan komponen utama SUKMA pastinya stadium, lain-lain itu akuatik," katanya.

Beliau menyatakan demikian selepas meninjau lokasi tapak pembinaan Kompleks Sukan Bukit Merbau, di sini hari ini. Turut hadir, Pengerusi Jawantankuasa Belia, Sukan dan NGO negeri, Wan Roslan Wan Hamat. Mengulas lanjut, Mustapa berkata projek yang dijangka bermula Januari tahun depan itu merupakan komitmen di antara kerajaan Persekutuan dan negeri dalam membangunkan kemudahan yang mengutamakan aspek gaya hidup sihat, sosial dan sukan Keluarga Malaysia di negeri Kelantan.


RM30 juta diperuntuk bagi Kebun Komuniti di kawasan KRT

SERDANG, 7 Ogos- RM30 juta diperuntukkan bagi program Kebun Komuniti (Kebuniti) yang dibangunkan di kawasan Komuniti Rukun Tetangga (KRT) terpilih di seluruh negara.Menteri Perpaduan Negara, Datuk Halimah Mohamed Sadique berkata Kebuniti dibangunkan dengan kerjasama Kementerian Pertanian dan Industri Makanan (MAFI).Melalui program itu, KRT akan membantu menyemarakkan lagi program Kebun Komuniti yang sudah dilaksanakan MAFI."Kita ada 8,330 KRT di seluruh negara dan kita nak wujudkan program makanan yang boleh diambil bahagian oleh KRT untuk kita tanam sayur-sayuran yang mungkin boleh dijual di peringkat taman ataupun kawasan sekitarnya."KRT yang duduk di kawasan bandar dekat rumah pangsa atau rumah atas tanah yang kita boleh bekerjasama dengan pihak berkuasa tempatan, boleh tanam sayur-sayuran," katanya.

Beliau berkata demikian selepas merasmikan Laman Agro-Food Florikultur di Taman Ekspo Pertanian Malaysia (Maeps), di sini hari ini.Jelasnya, melalui Kebuniti itu KRT yang mempunyai kawasan bagi bercucuk tanam terutama di kawasan bandar akan dibantu.Sementara itu, Ketua Pengarah Jabatan Perpaduan dan Integrasi Nasional, Datuk Norison Ramli berkata buat permulaan 111 KRT sudah dikenalpasti untuk melaksanakan program Kebuniti.Kebanyakan daripada 111 KRT itu sudah mempunyai kebun dan kawasan yang sesuai bagi membangunkan Kebuniti.


COVID-19: Industri peruncitan negara kekal berdaya tahan tahun lalu

KUALA LUMPUR, 7 Ogos- Industri peruncitan negara kekal berdaya tahan tahun lalu meskipun berdepan cabaran pandemik COVID-19.Menurut kaji selidik dijalankan platform teknologi kewangan ADYEN, 71 peratus perniagaan merentasi pelbagai sektor telah berjaya mencatat peningkatan hasil lebih 20 peratus.Ketua Komersial Asia Tenggara dan Hong Kong Adyen, Priyanka Gargav menjelaskan prestasi positif itu disokong terutamanya oleh pelaburan dalam transformasi digital."Penggunaan teknologi untuk pelaburan dan meningkatkan operasi lebih tinggi di Malaysia berbanding negara lain di rantau ini, lebih tinggi dari Australia, Singapura dan Hong Kong. "Perubahan-perubahan yang dilakukan ini akan turut memberi manfaat menjangkaui tempoh selepas pandemik," katanya pada taklimat Laporan Peruncitan Adyen 2022, di sini.Kaji selidik itu katanya melibatkan responden terdiri daripada 1,000 pengguna dan 500 perniagaan di negara ini.


MAHA 2022: Galakkan petani, penternak terap elemen digital dan teknologi

SERDANG, 7 Ogos- Penganjuran Pameran Pertanian, Hortikultur dan Agropelancongan Malaysia (MAHA) 2022 akan menggalakkan golongan petani dan penternak untuk menerapkan elemen pendigitalan dan teknologi dalam bidang pekerjaan mereka. Menteri Komunikasi dan Multimedia, Tan Sri Annuar Musa berkata, ia penting bagi mentransformasikan sektor agrikultur negara, khususnya pembuatan makanan ke arah yang lebih baik.Jelas beliau, penerapan kaedah tersebut berupaya meningkatkan kecekapan pengeluaran makanan selari dengan keperluan dan kehendak semasa."Saya melihat terdapat beberapa penyelesaian dalam pasaran, namun adakah teknologi itu mampu diterapkan oleh petani?Ini sangat penting, kalau kita bercakap misalnya tentang isu keselamatan makanan, kita mesti tahu secara tepat berapa banyak yang mesti kita hasilkan, berapa jumlah yang kita perlukan dan melalui cara itu, kita secara banyak atau sedikit dapat mengawal harga," katanya selepas menyempurnakan perasmian Kluster Agro Edutainment bersama Menteri Pertanian dan Industri Makanan, Datuk Seri Ronald Kiandee di sini.

(Tan Sri Annuar Musa, Menteri Komunikasi dan Multimedia)

Kluster yang berkonsepkan penerokaan agro itu merupakan salah satu tarikan baharu yang diwujudkan sempena MAHA 2022.Ia mengetengahkan pelbagai inovasi, mekanisasi serta pendidikan berkaitan pertanian, perikanan, penternakan dan keusahawanaan.


Program Merdeka@Komuniti Langkawi, semarak semangat cinta negara di pedalaman

LANGKAWI, 7 Ogos- Langkawi menjadi lokasi seterusnya bagi Program Merdeka@Komuniti bersempena Bulan Kebangsaan 2022.  Menyemarakkan lagi semangat cintakan negara di pedalaman, lebih 100 komuniti di Kampung Kuala Melaka Langkawi turun padang memeriahkan program dengan kibaran Jalur Gemilang.  Ketua Setiausaha Kementerian Komunikasi dan Multimedia, Datuk Seri Mohammad Mentek berkata sikap toleransi dan kerjasama erat antara Keluarga Malaysia dapat disaksikan dengan penganjuran program seumpama itu. Antara pengisian, gotong royong memasak bubur asyura dan kenduri rakyat. "Memperluaskan lagi, menyebar luas lagi daripada segi semangat gotong-royong itu dalam kalangan mereka dan bila adanya platform program seperti ini, kita dapat lihat kebersamaan antara mereka."Secara tidak langsung akan dapat menyuntik lagi dan dapat menanam semangat Keluarga Malaysia dalam k alangan mereka seperti yang kita harapkan," katanya.

Beliau ditemui RTM selepas merasmikan Program Merdeka@Komuniti sempena Majlis Pelancaran Bulan Kebangsaan dan Kempen Kibar Jalur Gemilang 2022 di Kampung Kuala Melaka, di sini hari ini.


Aplikasi RIMS, tingkat pengeluaran padi negara - Ronald

SERDANG, 7 Ogos - Komitmen bagi menggalakkan pengaplikasian pertanian moden dalam kalangan petani dizahirkan menerusi pelancaran aplikasi Rice Information Management System (RIMS).  Menteri Pertanian dan Industri Makanan, Datuk Seri Dr Ronald Kiandee berkata aplikasi tersebut selaras dengan objektif Smart Sawah Berskala Besar (Smart SBB) ke arah mempertingkat tahap sara diri (SSL) beras negara sehingga 75 peratus menjelang tahun 2025.

"Ladang yang kita buat awal sejak tahun 2021 ini menunjukkan potensi, mengangkat industri pengeluaran padi bagi mencapai 75 peratus SSL negara yg disasarkan."Ini dibuktikan menerusi pencapaian salah sebuah ladang yang asalnya hanya mengeluarkan 3.2 tan kini mampu mencapai sehingga 10 tan menerusi pengaplikasian teknologi moden dalam pengurusan ladang padi negara kita," katanya.Datuk Seri Dr Ronald ditemui selepas Majlis Perasmian Laman Padi dan Pelancaran Logo Smart SBB dan Aplikasi RIMS, Ladang '57 Beras Wangi Horeca serta 3FR SOP Manual pada Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia Serdang (Maeps), di sini.RIMS bertujuan meningkatkan hasil dan mengurangkan kos penanaman padi.  Ia merupakan satu sistem sokongan keputusan digital yang menggunakan teknologi, kecerdasan buatan, data raya dan teknologi sensor atau satelit untuk memberikan nasihat masa nyata, ramalan serta preskripsi industri penanaman padi.


Maritim Johor siap siaga tangani isu keselamatan perairan negara

KOTA TINGGI, 7 Ogos- Agensi Penguatkuasaan Maritim Malaysia (Maritim) negeri Johor akan memastikan semua operasi dilaksana dapat menangani isu keselamatan perairan negara termasuk penyeludupan diesel.  Pengarah Maritim Johor, Laksamana Pertama Maritim Nurul Hizam Zakaria berkata keanggotaan pasukannya mencukupi untuk melaksanakan operasi.  Secara keseluruhan, 300 pegawai dan anggota maritim ditugaskan di perairan negeri ini.Selain penyeludupan minyak diesel, operasi turut fokus kepada penyeludupan masuk pendatang asing tanpa izin (PATI), dadah dan kapal berlabuh secara haram.  "Penyeludupan minyak diesel adalah merupakan antara sasaran kita juga dalam usaha penguatkuasaan terutama bagi mengelakkan berlakunya penyeludupan keluar minyak daripada negara kita."Dan tindakan ini kita teruskan dengan melaksanakan risikan dan pemantauan berterusan, antara fokus kita juga adalah penyeludupan masuk PATI ke dalam negara kita," katanya.

(Laksamana Pertama Maritim Nurul Hizam Zakaria)

Beliau ditemui pemberita selepas Hari Bersama Media Maritim Malaysia negeri Johor, di sini hari ini. Pada program itu, turut diadakan ujian kemahiran dan latihan menembak senjata kecil serta pertandingan menembak antara jabatan-jabatan dan media Johor.  48 orang terdiri daripada pengarah-pengarah jabatan, media serta pegawai dan anggota maritim terlibat pertandingan tersebut.


Pendaki warga Perancis maut ketika mendaki Gunung  Jasar

CAMERON HIGHLANDS, 7 Ogos - Kegembiraan sekumpulan pelancong mendaki Gunung Jasar bertukar hiba apabila salah seorang pendaki meninggal dunia pagi tadi.Dalam kejadian itu, mangsa Marc Antoine Anne Marie, 52 tahun yang berasal dari Perancis tiba-tiba pengsan ketika berada di dalam hutan. Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata pihaknya menerima panggilan kecemasan pada pukul 10.28 pagi yang memaklumkan terdapat seorang pendaki tidak sedarkan diri ketika melakukan aktiviti mendaki gunung.

Menurutnya, sepasukan enam pegawai dan anggota dari Balai Bomba dan Penyelamat (BBP) Cameron Highlands dengan dibantu anggota Polis Diraja Malaysia dan Angkatan Pertahanan Awam Malaysia (APM) bergegas ke tempat kejadian bagi operasi menyelamat."Tindakan awal yang dilakukan adalah memberi bantuan pernafasan kepada mangsa yang pengsan namun tiada tindak balas. Anggota bomba kemudiannya bertindak membawa mangsa turun dengan menggunakan pengusung."Mangsa bagaimanapun disahkan telah meninggal dunia oleh pasukan Kementerian Kesihatan Malaysia (KKM) yang berada di tempat kejadian," katanya.Mayat mangsa telah diserahkan kepada pihak polis untuk tindakan lanjut.


Sasaran 5,000 belia dilantik duta perpaduan Johor

JOHOR BAHRU, 7 Ogos- 5,000 belia disasar untuk dilantik sebagai duta perpaduan Johor dalam tempoh lima tahun. Exco Kesihatan dan Perpaduan, Ling Tian Soon berkata ia sebagai usaha kerajaan negeri menggalakkan dan menyemarakkan perpaduan kaum terutama dalam kalangan belia.  Kriteria pemilihan duta perpaduan ini dipilih berdasarkan kegiatan aktif yang disertai atau dijalankan sama ada di peringkat universiti mahupun komuniti.  "Kami melantik mereka supaya mereka dapat menjadi 'influence', menjadi duta untuk membawa semangat ini kepada kawan-kawan mereka," katanya. Beliau menyatakan demikian selepas menghadiri Majlis Pelancaran Duta Perpaduan Johor di Bangunan Sultan Ismail, Iskandar Puteri, di sini hari ini.Program dirasmikan Menteri Besar, Datuk Onn Hafiz Ghazi. Seramai 200 belia pelbagai kaum dan latar belakang dilantik sebagai duta perpaduan yang akan membantu menyemarakkan semangat perpaduan sempena bulan kebangsaan.

(Menteri Besar Johor, Datuk Onn Hafiz Ghazi (dua dari kanan) merasmikan Majlis Pelancaran Duta Perpaduan Johor di Bangunan Sultan Ismail, Iskandar Puteri hari ini)


Hala tuju pendidikan selepas SPM, pelajar perlu rancang masa depan - Radzi

LANGKAWI, 7 Ogos - Kaunselor di sekolah perlu dilatih untuk memahami keperluan majikan dan pasaran kerja pada masa akan datang bagi membantu pelajar lepasan Sijil Pelajaran Malaysia (SPM) untuk memilih hala tuju terbaik. Ia penting bagi melahirkan pelajar yang berdaya saing dan mempunyai nilai kebolehpasaran yang tinggi.Menteri Kanan Pendidikan, Datuk Dr. Mohd Radzi Md Jidin berkata kajian Jabatan Perangkaan yang mendapati lebih 72 peratus rakyat Malaysia memilih untuk tidak melanjutkan pelajaran selepas SPM perlu dilihat secara menyeluruh.

"Dalam sample itu ditanya tentang pendidikan di Universiti, sebagai contoh samada mereka melanjutkan pelajaran ataupun tidak."Dalam sample itu juga dia ada beberapa peringkat umur ada yang muda ada yang umur 60 hingga 70 jadi sebab itu kajian itu perlu lihat dalam konteks yang menyeluruh," katanya dalam sidang media selepas Majlis Pecah Tanah Sekolah Menengah Kebangsaan Bohor di Mukim Bohor, di sini.Tambah Radzi, walaupun pelajar tidak menyambung pelajaran ke Universiti, mereka juga boleh menyambung pendidikan diperingkat kemahiran sesuai dengan minat dan hala tuju bagi merancang masa depan yang baik.


TNB berjaya uji jana tenaga arang batu bersama ammonia

KUALA LUMPUR, 7 Ogos - Ujian pertama pembakaran ammonia bersama arang batu sebagai sebahagian daripada inisiatif nyah karbon sektor tenaga negara menunjukkan hasil positif. Ujian dijalankan TNB Research Sdn Bhd (TNBR) dan TNB Power Generation Sdn Bhd (TNB Genco), anak syarikat milik penuh TNB bersama IHI Power System Malaysia Sdn Bhd (IPSM) dan PETRONAS Hydrogen Sdn Bhd di pusat kemudahan pelantar ujian TNBR di Kajang, baru-baru ini.Eksperimen pembakaran bersama ammonia itu menempa kejayaan apabila pelepasan karbon dioksida (CO2) dan sulfur dioksida (SO2) yang direkodkan didapati berkurangan mengikut kadar pembakaran.Malah, tiada kesan tindak balas ammonia pada laluan keluar relau ketika ujian dijalankan dan suhu pembakaran juga tidak menunjukkan perbezaan ketara.

"Hasil ujian dilihat memenuhi objektif eksperimen menuju nyah karbon, lantas mengukuhkan peluang TNB untuk mewujudkan projek rintis stesen janakuasa rendah karbon sekiranya memperoleh persetujuan daripada pihak berkuasa."Ujian pembakaran bersama ini diketuai IPSM, pakar dalam pembangunan teknologi pembakaran ammonia," kata TNB dalam satu kenyataan.Objektif utama ujian itu adalah bagi menentukan kesan pembakaran bersama ammonia sebagai bahan bakar bebas karbon terhadap arang batu dalam sistem penjanaan kuasa berasaskan arang batu.


Pembangunan Sarawak keutamaan Kerajaan Persekutuan - PM

KUCHING, 7 Ogos - Pembangunan negeri Sarawak sentiasa diutamakan oleh Kerajaan Persekutuan dan ia terbukti dengan peruntukan perbelanjaan pembangunan sebanyak RM4.55 bilion yang disediakan di bawah Rolling Plan Kedua tahun 2022, RMKe-12.Perdana Menteri, Datuk Seri Ismail Sabri Yaakob berkata keutamaan itu selari dengan sasaran sifar miskin tegar pada akhir tahun 2025 melalui Program Pembasmian Kemiskinan Tegar Keluarga Malaysia (BMTKM) yang turut melibatkan negeri ini.Menurutnya, fasa pertama BMTKM di Bumi Kenyalang ini melibatkan empat lokaliti iaitu Gedong, Kampung Seberang Sebuyau, Kampung Spaoh dan Pakan.

"Selain BMTKM, seramai 867,967 Keluarga Malaysia di Bumi Kenyalang telah menerima manfaat menerusi inisiatif Bantuan Keluarga Malaysia (BKM) yang melibatkan peruntukan sebanyak RM745 juta. Ini membuktikan kecaknaan Kerajaan terhadap Keluarga Malaysia di negeri ini," katanya ketika berucap di Majlis Penutupan Program Jelajah Aspirasi Keluarga Malaysia peringkat negeri Sarawak di Dataran Perayaan Petra Jaya, di sini.Tambah Ismail, Projek Lebuh Raya Pan Borneo bernilai RM16.1 bilion yang dilancarkan pada bulan Mac 2015, kini berada pada tahap 85 peratus dan dijangka siap sepenuhnya pada suku pertama tahun depan.Katanya, kerajaan juga akan meneruskan Fasa 2 Projek Sarawak Sabah Link Road (SSLR) yang akan menghubungkan Miri ke Limbang dan Lawas tanpa perlu melalui Brunei manakala Fasa 2 SSLR dari Simpang Gelugus ke Long Lopeng di Lawas ini, akan menghubungkan Mulu hingga Long Merarap sejauh 326 kilomerer dengan kos RM7.68 bilion yang pembinaannya dijangka bermula awal tahun depan."Kerajaan turut menambah baik jaringan jalan raya sedia ada antara Miri ke Limbang dan Lawas melalui Brunei di bawah Projek Lebuhraya Trans Borneo (LTB), melibatkan kerja-kerja naik taraf sepanjang 96.351km bagi tempoh tiga tahun dengan kos berjumlah RM2.93 bilion."Ia bakal menjadi pemangkin pembangunan sosio ekonomi setempat kerana Lebuh Raya Pan Borneo mula memberi impak positif dan limpahan ekonomi kepada peniaga Pasar Tamu Simpang Bekenu," katanya.


Program penyeragaman harga, peruntukan RM200 juta dimanfaatkan - PM

KUCHING, 7 Ogos - Kerajaan memperuntukkan RM200 juta bagi melaksanakan Program Pengedaran Barang Perlu melalui Program Penyeragaman Harga tahun ini.Perdana Menteri, Datuk Seri Ismail Sabri Yaakob berkata ini kerana kerajaan menyedari perbezaan ketara harga barangan di bandar dan pedalaman di enam negeri terutama di Sarawak.

"Ini bagi membolehkan penduduk di kawasan pedalaman atau luar bandar menikmati tujuh harga barangan keperluan asas pada harga yang sama di bandar."Barangan tersebut ialah gula putih, tepung gandum kegunaan am dan bukan kegunaan am, minyak masak sawit,beras putih, gas petroleum cecair (LPG), petrol RON95 dan diesel," katanya ketika berucap di Majlis Penutupan Program Jelajah Aspirasi Keluarga Malaysia peringkat negeri Sarawak di Dataran Perayaan Petra Jaya, di sini.Tambah Ismail, daripada RM200 juta yang diperuntukan, sebanyak RM125 juta ataupun lebih 62 peratus khusus bagi melaksanakan program tersebut di Sarawak yang memberi manfaat kepada 500,000 penduduk melibatkan 112 zon merangkumi 538 kawasan pengedaran.


217 penuggang motosikal 'masuk perangkap' JPJ dalam Op Lejang

SUNGAI PETANI, 7 Ogos - Seramai 217 penunggang motosikal yang diperiksa Jabatan Pengangkutan Jalan (JPJ) Kedah dalam Op Lejang dikenakan tindakan atas pelbagai kesalahan.Pengarah JPJ Kedah, Abdul Rahman Emang Anyie berkata operasi bersama Unit Trafik Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) itu memfokuskan penunggang motosikal terutama yang bergiat aktif di dalam aktiviti lumba haram di jalan raya.Dalam operasi yang dilakukan malam semalam, sebanyak 310 notis telah dikeluarkan.

Katanya, antara kesalahan yang dikesan termasuk Lesen Kenderaan Motor (LKM) tamat tempoh, tiada perlindungan insuran, tiada lesen memandu, lesen memandu tamat tempoh serta pelbagai kesalahan teknikal."Selain itu, kita memandang serius kesalahan tidak mempamerkan nombor pendaftaran. Kesalahan ini boleh didakwa dibawah Seksyen 14 (4) APJ 1987 yang membawa hukuman denda tidak kurang RM300 dan tidak lebih RM3000.00 jika sabit kesalahan," katanya menerusi kenyataan. Dalam operasi itu juga, sebanyak lima buah motorsikal turut disita.Abdul Rahman turut menasihatkan pemilik dan penunggang motosikal supaya sentiasa mematuhi undang-undang jalan raya dan tidak melibatkan diri didalam aktiviti sosial yang tidak sihat seperti berlumba di jalan raya serta menunggang motosikal secara merbahaya yang boleh membahayakan pengguna jalan raya yang lain.


MARA miliki peruntukan mencukupi, terus taja pelajar ke luar negara - Mahadzir

TUMPAT, 7 Ogos - Majlis Amanah Rakyat (MARA) mempunyai peruntukan mencukupi untuk terus menghantar pelajar tajaannya menyambung pengajian ke luar negara.Menteri Pembangunan Luar Bandar, Datuk Seri Mahdzir Khalid berkata kerajaan mempunyai dana yang mencukupi untuk pendidikan walaupun berdepan dengan situasi ekonomi yang tidak menentu.

"Kerajaan akan terus menghantar pelajar-pelajar Malaysia tajaan MARA ke luar negara. Tiada tekanan untuk menghentikan kerana setiap tahun apabila hendak buat bajet, sudah letak siap-siap bajet untuk pendidikan jadi tidak perlu susah hati," katanya selepas menyempurnakan Program Bekwoh Keluarga Malaysia Rakyat Tumpat dan Agihan Zakat Felcra Bhd di Pantai Geting, di sini, semalam.Ketika ditanya bidang tumpuan untuk menghantar pelajar ke luar negara, Mahdzir berkata ia akan dipilih berdasarkan kesesuaian semasa."Hari ini orang bercakap pasal teknologi digital, perubahan iklim, tenaga lestari, kecerdasan buatan (AI), ini antara bidang yang diberi tumpuan selain bidang sedia ada seperti kejuruteraan dan aeroangkasa."Kita juga memilih universiti terkemuka yang berada dalam 50 ternama dunia, malah pelajar yang dihantar juga memiliki markah terbaik untuk ditempatkan di universiti-universiti terbaik ini," katanya.-BERNAMA


DBP terus perkasa tulisan Jawi

PHUKET, 6 Ogos- Dewan Bahasa dan Pustaka (DBP) akan terus memperkasa pengajaran dan pembelajaran tulisan Jawi bukan sahaja dalam kalangan pelajar di Malaysia malah di peringkat antarabangsa, terutamanya di Thailand.  Justeru itu, dengan kerjasama yang wujud antara Majlis Agama Islam dan Adat Istiadat Melayu Perlis (MAIPs) dan Majlis Agama Islam 6 Wilayah Andaman, usaha berkenaan akan bermula di Phuket.  Ketua Pengarah DBP, Datuk Abang Sallehuddin Abg Shokeran berkata perkembangan ini sejajar dengan hasrat mengangkat kembali tulisan Jawi yang pernah mencapai zaman kegemilangan sekitar abad ke-18.  Menerusi usaha ini kedudukan tulisan jawi dapat digunakan secara meluas dalam kalangan negara serumpun terutamanya Thailand.  "Kita perlu bina munsyi juga maksudnya pihak yang boleh menjadi duta kepada kita untuk memperkenalkan tulisan Jawi sekali gus untuk membantu mereka menyegarkan Bahasa Melayu dan kita akan lihat dari kursus ini berapa orang yang boleh kita lantik."Dan kita akan beri dokonganlah misalnya bahan-bahan pembelajaran yang akan kita hantar, juga kita akan cari kaedah untuk bawa mereka untuk berkursus secara khusus di Malaysia," katanya.

Beliau menyatakan demikian pada Program Jawi Dewan Bahasa dan Pustaka di Grand Mercure Hotel, di sini. Bengkel tulisan dan ejaan jawi ini melibatkan 20 orang guru dari beberapa buah sekolah sekitar Wilayah Phuket dibimbing oleh Sabri Azit yang juga Ahli Parlimen Jerai.  Raja Muda Perlis, Tuanku Syed Faizuddin Putra Jamalullail turut menyerahkan plak lawatan kepada tiga buah sekolah yang terpilih dalam Program Jawi DBP.


MAHA 2022 pemangkin konsep pertanian pintar

SERDANG, 6 Ogos- MAHA 2022 menjadi pemangkin kepada industri pertanian dalam mengaplikasikan konsep pertanian pintar.Usaha transformasi sektor agromakanan negara itu selari dengan Dasar Agromakanan Negara 2021-2030 (DAN 2.0).Menteri Pertanian dan Industri Makanan, Datuk Seri Dr Ronald Kiandee menegaskan selaras tema 'Sekuriti Makanan Untuk Masa Depan', tumpuan diberi dengan melibatkan golongan muda."Pemilihan Tema MAHA 2022 'Sekuriti Makanan Untuk Masa Depan' adalah tepat dan selari dengan komitmen Kerajaan yang terus memberi tumpuan dalam agenda memperkukuh sekuriti makanan negara."Objektif utama penganjuran MAHA adalah untuk mempromosikan sektor agromakanan dan industri makanan dengan mengetengahkan kepelbagaian produk, kejayaan-kejayaan perusahaan serta pelbagai inisiatif yang diambil oleh agensi-agensi kerajaan dan swasta," katanya.

Beliau berucap pada majlis perasmiaan Pameran Pertanian, Hortikultur dan Agro Pelancongan MAHA 2022 di Maeps, Serdang.Tambah Ronald, sepanjang tempoh pelaksanaan Rancangan Malaysia Kedua Belas (RMKe-12), agenda pemodenan dan pertanian pintar menjadi antara fokus utama memacu sektor agromakanan, di samping pertumbuhan ekonomi negara.MAHA 2022 yang mendapat penyertaan lebih 1,500 pempamer menyasarkan seramai 1.1 juta pengunjung dengan potensi nilai jualan berjumlah RM250 juta.


Pelaksanaan VOP bantu kontraktor kecil

KUCHING, 6 Ogos- Pelaksanaan Syarat Perubahan Harga (VOP) oleh Kementerian Kerja Raya sedikit sebanyak membantu terutamanya kontraktor kecil daripada gulung tikar. Menteri Kanan Kerja Raya, Datuk Seri Fadillah Yusof berkata Kementerian Kewangan juga telah menambah 11 lagi bahan binaan dalam pelaksanaan VOP bagi membantu kontrator berdepan kenaikan harga barang binaan.Secara keseluruhan bahan binaan dalam VOP ialah 15, antaranya simen, batu bata dan dinding serta bahan bumbung. "Saya dimaklumkan sekarang ini harga besi sudah mulai turun, cuma harga simen masih tinggi."Saya kira insya-Allah tak lama lagi harga akan stabil, pada masa sama kita akan memberi sokongan bergantung dengan keadaan kontrak itu dan juga apa yang sudah diluluskan kerajaan," katanya.

Fadillah ditemui media selepas mengadakan lawatan ke Pameran Jelajah Aspirasi Keluarga Malaysia (JAKM) Sarawak, di sini hari ini.Pelaksanaan VOP membantu dalam memastikan projek kerajaan tidak terjejas serta disiapkan mengikut jadual ditetapkan.